БОЛАЖОНЛАРИМИЗ ҚАЛБИМИЗ ГАВҲАРИ — Zamaxshariy.uz\nБОЛАЖОНЛАРИМИЗ ҚАЛБИМИЗ ГАВҲАРИ\nҲар қандай жамиятда оила биринчи ижтимоий негиз ҳисобланади. Бинобарин, жамиятдаги барча муносабатлар, қадриятлар ва анъаналар муайян даражада оилага бориб тақалади. Оила янги инсонни вояга етказадиган муқаддас қўрғон бўлгани учун жамиятдаги мaънавий-мафкуравий муҳитнинг соғломлигида муҳим ўрин тутади. Фарзанд – Аллоҳнинг санаб адоғига етиб бўлмайдиган неъматлари ичидаги улуғ бир неъматдир. У дунё ҳаётининг зийнатидир. Аллоҳ таоло айтадики: «Мол-мулк, фарзандлар дунё ҳаётининг зийнатидир…». Фарзанд қалб райхонаси, гулидир. Ёшлик чоғларида уларни эркалаб кўнглимиз ҳузур қилади. Катта бўлганларида ёрдамларидан баҳраманд бўламиз. Вафот этганимиздан кейин эса уларнинг сайъ-ҳаракатлари туфайли номаъи аъмолимиздаги савобларимиз зиёда бўлади. Аллоҳ таоло марҳамат қиладики:\n“Албатта, фарзандларингиз Аллоҳнинг сизларга берган ҳадясидир. “У зот хоҳлаган кишисига қизлар ҳадя этур ва хоҳлаган кишисига ўғиллар ҳадя этур. (шуро сураси 49-оят.) Фарзанд бизларга берилган ҳадя экан, омонат экан. Бу неъматнинг қадрига етмоғимиз вожибдир. Фарзанд берилган хонадон албатта, баракага тўла бўлади. Чунки Пайғамбаримиз соллаллоҳу алайҳи васаллам ўзларининг жиянларига шундай дедилар:\n“Эй Абдуллоҳ ибн Аббос, боласи йўқ уйнинг баракаси ҳам бўлмайди”\nБола хоҳ қиз бўлсин, хоҳ ўғил бўлсин Аллоҳнинг ҳадясидир. Шунинг учун қайси биримизга фарзанд инъом қилинган бўлса, унга ношукрлик қилмасдан қадрига етиб шукрини адо этайлик. Мусулмон кишининг фарзанд кўришлиги, албатта бу умматнинг кўпайишига сабабдир, дунёда бир мусулмоннинг кўпайишига сабабчидир. Шунинг учун қайси бир хонадонга фарзанд туғилса, унга мол-мулкка қарагандек эмас ёки менинг пушту камаримдан бўлган бир арзимас нарса демасдан, балки Аллоҳнинг бир буюк бандаси, Расулуллоҳ соллаллоҳу алайҳи васаллам нинг умматларидан бир уммат деб диққату эътибор билан назар қилмоғи лозим. Мана шундай назару диққат билан Ислом динимиз фарзанд тарбиясига эътибор беришини қуйидаги ҳадислардан билиб оламиз: “Ҳеч бир ота-она фарзандига гўзал тарбиядан ортиқроқ нарса бера олмайди”.\n“Фарзанднинг отадаги ҳаққи: ота боласига чиройли исм қўйиши, ўқиш ва ёзишни ўргатиши, болағатга етса уйлантириши ва ҳалолдан едириши”.\n“Эрта қиёматда сизлар исмларингиз ва оталарингизнинг исми билан чақириласизлар, шунинг учун исмларингизни чиройли қилинглар”.\n“Бирор киши фарзандига чиройли одоб бериши афзалроқдир, ҳар куни мискинларга яримта нон садақа қилганидан кўра”.\nКўпинча болаларда таомга очкўзлик билан ташланиш туйғуси ғолиб бўлади. Бунда тарбия таом ейиш одобидан таълим бериш билан бошланади. Масалан, таомни ўнг қўлда ейиш, «бисмиллоҳ» билан бошлаш, катталардан олдин лаганга кўл чўзмаслик ва таомни фақат ўзининг олдидан олиш, еяётган кишининг оғзига қарайвермаслик, шошмасдан яхшилаб чайнаб ейиш, луқмани оғзига кетма-кет тиқавермаслик, таом юқини кийимига артмаслик, баъзан зиравор ёки ширинликларсиз қуруқ ноннинг ўзини ейишга одатланиш.\nҚачонки болада чиройли хулқ, мақтовга арзигулик бир феъл содир бўлса, уни ҳурмат билан шарафламоқ, кўнглини қувонтирадиган нарса билан тақдирламоқ, кўпчилик орасида бу феълини изҳор этмоқ зарур. Баъзи ҳолатларда бир марта бу феълига хилоф иш қилиб қўйса, уни кўрмаганга олиш фойдалироқ. Айниқса, бола бу ишини яширишга ҳаракат қилса. Чунки, бола бундай ҳолда айбидан ортикроқ жазога тортилиб қолса, жазо акс таъсир этиши, айбининг очилиб қолишига ўрганиб, хатога журъатли бўлиб қолиши мумкин.\nПайғамбаримиз соллаллоҳу алайҳи васаллам Муоз ибн Жабал (р.а) га насиҳат қилиб: “Топганингдан аҳлингга едир ва асоингни аҳлинг бошига кўтарма ва уларни ўзингдан эмас балки Худодан қўрқит”, дедилар. Яна бир ҳадисда эса:“Болаларингизни ҳурмат қилинглар ва одобларини гўзаллаштиринглар”, дедилар.\nТарбиянинг энг мураккаб даври ўсмирлик давридир. Бола энди мустақил ҳаракат қила бошлаган, ҳаётга ўз назари билан баҳо беришга киришаётган, доимий эшитиб юргани ота-онанинг сўзидан кўра ўзгаларнинг, янги танишларнинг фикрлари жозибалироқ кўринаётган пайтда унга эҳтиёт бўлиб муомала қилмоқ керак. Али (р.а) дедилар: “Фарзандларингизни ўз замонларига мос илм беринглар, ўзларингиз яшаган илгариги замонга мослаб эмас. Чунки улар сизларнинг замонларингизга яшамайдилар, балки ўз замонларини яшайдилар”. Бас, шундай экан биз фарзандларимиз тарбиясини гўзал қилайлик, уларга замонамизга хос бўлган янги илмларни ҳам ўргатиб борайлик.\nPrevious Post:МАЗҲАБСИЗЛИК – МУСУЛМОНЛАР БИРЛИГИГА ТАҲДИДДИР\nNext Post:ТАДБИРДАН МАМНУНМИЗ


ИСЛОМДА БИРОДАРЛИК ВА ЎЗАРО ҲАМЖИҲАТЛИК — XUTBA.UZ\n27 08 2021 - 8:20 / - Жумуъа мавъизалари\nالحمد لله رب العالمين، والصلاة والسلام على خاتم النبيين، وعلى إخوانه الأنبياء والمرسلين، وعلى آله وصحبه أجمعين، أَمَّا بَعْدُ\nМуҳтарам жамоат! Муқаддас Ислом динимиз бизни тинч-тотув, ўзаро аҳл-иноқ, ҳамжиҳат, кечиримли, бир-биримизга дўст ва биродар бўлиб ҳаёт кечиришга буюради. Тарихдан маълумки, динимизни мана шу кўрсатмасига амал қилиб яшаган мусулмонлар доимо бахт ва саодатда яшаганлар, тинч-тотув ҳаёт кечирганлар. Аллоҳ таоло Қуръони каримда мусулмонлар ўзаро ака-ука ва биродар экани ҳақида шундай марҳамат қилган:\nПайғамбаримиз саллаллоҳу алайҳи ва саллам ҳам бир қанча ҳадиси шарифларида мусулмонлар ўзаро ака-ука ва биродар экани ҳақида бундай деганлар:\nالمُسْلِمُ أخُو المُسْلِمِ\n(رواه الإمام البخاري عن عبد الله بن عمر رضي الله عنه)\nяъни: “Мусулмон мусулмоннинг биродаридир (Имом Бухорий ривоятлари).\nДемак, мўмин-мусулмонлар бир-бирларига ака-ука ва биродар бўлганларидан кейин, улар ўрталарида ўзаро риоя қилиниши керак бўлган ҳақ-ҳуқуқлар ва вазифалар мавжуд. Қуйида улардан энг долзарбларини баён қиламиз:\nБиринчидан, мўмин мўминга кўзгу бўлиши керак. Чунки Пайғамбаримиз саллаллоҳу алайҳи ва саллам ҳадиси шарифларида шундай деганлар:\nالمؤمنُ مرآةُ المؤمنِ\n(رواه الإمام أبو داود عن أبي هريرة رضي الله عنه)\nяъни: “Мўмин мўминнинг кўзгусидир” (Имом Абу Довуд ривоятлари).\nДемак, мўмин киши биродари учун кўзгу вазифасини бажариб, уни билиб-билмасдан қилган саҳву хатоларини чиройли йўллар билан кўрсатиб, унга насиҳат қилади ва тўғри йўлга бошлайди.\nБу ҳақда Аллоҳ таоло Қуръони каримда шундай марҳамат қилган:\nяъни: “Мўминлар ва мўминалар бир-бирларига дўстдирлар: (одамларни) яхшиликка буюрадилар, ёмонликдан қайтарадилар” (Тавба сураси 71-оят).\nШунингдек, мўмин киши ҳадиси шарифларда айтилганидек, энг аввало кечиримли, ширин сўз, очиқ чеҳрали, ҳусни хулқли бўлади.\nИккинчидан, мўмин киши тилини ўзгаларни ғийбати ва обрўсини тўкишдан тийиши лозим. Бу ҳақда Пайғамбаримиз алайҳиссалом шундай деганлар:\nإِنَّ العَبْدَ لَيَتَكَلَّمُ بِالكَلِمَةِ مِنْ رِضْوَانِ اللَّهِ، لاَ يُلْقِي لَهَا بَالا، يَرْفَعُهُ اللَّهُ بِهَا دَرَجَاتٍ، وَإِنَّ العَبْدَ لَيَتَكَلَّمُ بِالكَلِمَةِ مِنْ سَخَطِ اللَّهِ، لاَ يُلْقِي لَهَا بَالا، يَهْوِي بِهَا فِي جَهَنَّمَ\nяъни: “Киши ўзи эътибор бермаган ҳолда Аллоҳ рози бўладиган сўзни айтиши мумкин. Бу билан Аллоҳ унинг жаннатдаги даражасини кўтаради. Шунингдек, киши ўзи эътибор бермаган ҳолда Аллоҳни ғазаби келадиган сўзни гапириб қўйиши мумкин. Бу билан Аллоҳ уни жаҳаннамга тушуради” (Имом Бухорий ривоятлари).\nДемак, киши нима гапираётганига эътибор қилиши ҳамда ўзгалар ҳақида сўзлаш ва фикр билдиришда ниҳоятда эҳтиёт бўлиши керак. Минг афсуски, ҳозирги кунда баъзилар тилларига эрк бериб, ёлғон ва бўҳтонларни тарқатмоқда. Бундай ҳолатлар ижтимоий тармоқларда жуда авж олган. Натижада, киши ўзини мусулмон биродарини ғийбат қилади, обрўсини тўкади ва ояту ҳадисларда айтилган азобу уқубатга гирифтор бўлади. Энг ачинарлиси, баъзилар аҳли илм ва олим кишиларни ғийбат қилиб, обрўсини тўкади. Ҳофиз Ибн Асокир раҳматуллоҳи алайҳ бу ҳақда шундай деганлар:\n… أن من أطلق لسانه في العلماء بالثلب بلاه الله قبل موته بموت القلب\nяъни: “Ким уламоларнинг обрўсини тўкиш борасида тилига эрк берса, Аллоҳ таоло уни ўлимидан олдин қалбини ўлдириб қўйиш билан жазолайди”.\nУчинчидан, мўмин кишининг қалби бошқаларга нисбатан ҳасад, гина ва адоватдан холи бўлиши лозим. Чунки Пайғамбаримиз алайҳиссалом ҳадиси шарифда шундай деганлар:\nلا تَحَاسَدُوا وَلا تَنَاجَشُوا وَلا تَبَاغَضُوا وَلا تَدَابَرُوا وَلا يَبِعْ بَعْضُكُمْ عَلَى بَيْعِ بَعْضٍ وَكُونُوا عِبَادَ اللَّهِ إِخْوَانًا الْمُسْلِمُ أَخُو الْمُسْلِمِ لا يَظْلِمُهُ وَلا يَخْذُلُهُ وَلا يَحْقِرُهُ، التَّقْوَى هَاهُنَا — وَيُشِيرُ إِلَى صَدْرِهِ ثَلاثَ مَرَّاتٍ — بِحَسْبِ امْرِئٍ مِنْ الشَّرِّ أَنْ يَحْقِرَ أَخَاهُ الْمُسْلِمَ كُلُّ الْمُسْلِمِ عَلَى الْمُسْلِمِ حَرَامٌ دَمُهُ وَمَالُهُ وَعِرْضُهُ\n(رواه الإمام مسلم عَنْ أَبِي هُرَيْرَةَ رَضِيَ اللَّهُ عَنْهُ)\nяъни: “Бир-бирингизга ҳасад қилманглар, таножуш қилманглар (яъни, сотиб олиш қасди бўлмаган ҳолда бошқа бировни қизиқтириш учун бирингиз бошқа бирингизнинг молини ошиқ нархда сўрамасин), бир-бирингизга адоват қилманглар, бир-бирингиздан юз ўгирманглар, бирингиз бирингизнинг савдоси устига савдо қилмасин, ўзаро биродар бўлинг, эй Аллоҳнинг бандалари! Мусулмон мусулмоннинг биродаридир. Унга зулм қилмайди, уни ёрдамсиз қўймайди, уни камситмайди. Тақво мана бу ерда – муборак қалбларига ишора қилиб, уч марта шундай дедилар. Мусулмон биродарини камситиши кишининг ёмонлигига кифоядир. Ҳар бир мусулмоннинг қони, моли ва номуси мусулмонга ҳаромдир” (Имом Муслим ривоятлари).\nДемак, мўминнинг қалби бошқаларга нисбатан соф ва ҳар қандай ғиллу-ғашдан холи бўлиши керак.\nАфсуски, ҳозирги кунда баъзи фуқаролар, айниқса ўспирин ёшлар ўзини мусулмон биродарига душманчилик ёки жоҳиллик қилиб, ҳар хил совуқ қуроллар билан бир-бирини жонига қасд қилмоқда ёки тан жароҳатлари етказмоқда. Ваҳоланки, мусулмон бошқа мусулмонга қурол билан ҳамла қилиши ёки қурол кўтариши асло мумкин эмас ва динимиз буни қаттиқ қоралайди. Бу ҳақда Пайғамбаримиз алайҳиссалом шундай деганлар:\nمَن حَمَلَ عليْنا السِّلاحَ فليسَ مِنَّا\nяъни: “Ким бизга қурол кўтарса, у – биздан эмас” (Имом Бухорий ривоятлари). Абу Ҳурайра разияллоҳу анҳудан ривоят қилинган ҳадиси шарифда: Расулуллоҳ саллаллоҳу алайҳи ва саллам шундай деганлар: “Бирортангиз биродарига қурол ўқталмасин! Зеро, у билмайдики, Шайтон қуролни унинг қўлидан чиқариб юборса, у Дўзахнинг бир чуқурига тушиши мумкин” (Имом Бухорий ривоятлари).\nБировга қурол ўқталиш дейилганда, фақатгина ўқотар қуролни тушунмаслик керак, балки барча турдаги тиғли буюмлар ҳам шундай қурол қаторига киради.\nШуни ҳам таъкидлаш керакки, жанжаллашган икки мусулмонни ўртасини ислоҳ қилганга ҳам жуда катта ажру мукофотлар ваъда қилинган. Бу ҳақда Пайғамбаримиз алайҳиссалом бундай деганлар:\nألا أخبرُكُم بأفضلَ من دَرجةِ الصِّيامِ والصَّلاةِ والصَّدَقةِ قالوا بلَى قال إصلاحُ ذاتِ البينِ\n(رواه الإمام الترمذي عن أبي الدرداء رضي الله عنه)\nяъни: “Сизларга намоз, рўза ва садақадан ҳам афзалроқ амални хабарини берайми? Шунда саҳобалар: “Ҳа”, – дедилар. Расулуллоҳ алайҳиссалом: “Ўртани ислоҳ қилиш”, – дедилар” (Имом Термизий ривоятлари).\nТўртинчидан, мўмин киши ўзгани ҳожатини чиқарадиган ва мушкилини аритишда ёрдамчи бўлиши керак. Чунки Пайғамбаримиз Расулуллоҳ саллаллоҳу алайҳи васаллам: “Аллоҳга энг севимли банда – одамларга кўпроқ манфаати тегадиганидир! Аллоҳ таолога энг маҳбуб амал – мусулмоннинг қалбига хурсандчилик киргизишингиз, ундан ғам ташвишларини аритишингиз, зиммасидаги қарзини узиб беришингиз, очлигини кетказишингиздир! Мусулмон биродаримни ҳожатини чиқариш йўлида юришим Масжидун Набавийда бир ой эътикоф ўтиришимдан яхшироқдир. Ким ўч олишга қодир бўла туриб, ғазабини ютса, Аллоҳ унинг қалбини Қиёмат кунида ўзининг розилиги билан тўлдиради. Ким биродарининг ҳожати билан юриб, уни раво қилса, Аллоҳ қадамлар тоядиган Кунда унинг қадамларини собит қилиб қўяди”, – дедилар (Имом Табароний ривоятлари).\nАгар Аллоҳ таоло сизни мусулмонларнинг ҳожатларини чиқаришга муяссар қилган бўлса, бу сиз учун – катта бахт ва улкан шарафдир.\nБешинчидан, мўмин киши ўзгаларни айбини ошкор қилмаслиги лозим. Динимиз кўрсатмаларига кўра, киши бошқа биродарининг айбини қидириб юриб, уни ўзгаларга ошкор қилиши асло мумкин эмас. Чунки банда хатокор, ҳеч ким айб иш қилишдан холи эмас. Бунинг устига айб иш қилган киши тавба қилиб, Аллоҳ таолонинг наздида гуноҳидан покланган бўлса, уни ноҳақ айблаш бўлади. Бу ҳақда Пайғамбаримиз саллаллоҳу алайҳи васаллам шундай деганлар: “Ким мусулмон биродарининг айбини яширса, Аллоҳ унинг айбини Қиёмат куни яширади. Ким мусулмон биродарининг айбини ошкор қилса, Аллоҳ унинг айбини ошкор қилади, ҳатто уни ўз уйида ҳам шарманда қилади” (Имом Ибн Можа ривоятлари).\nДемак, киши ўзгани айбини кўрганда, уни яшириши ва унга насиҳат қилиши – ҳақиқий мўминлик вазифасидир.\nМинг афсуски, ҳозирги кунда баъзи кимсалар бировларнинг ўзларига хос, бошқага маълум қилиши мумкин бўлмаган суратлари, видео ёки маълумотларини бошқаларга ёки ижтимоий тармоқларда эълон қилмоқдалар. Мақсади – маълумот эгасини айбини ошкор қилиб, шарманда қилишдир. Мана шундай ҳолатда бир мусулмоннинг обрўсини тўкиш асло мусулмончиликка тўғри келмайди. Эълон қилувчини юқоридаги ҳадиси шарифда айтилганидек, бу дунёни ўзида Аллоҳ шарманда қилади ва Қиёмат кунидаги аҳволи эса жуда оғир бўлади.\nАзиз юртдошлар! Маълумки, Ватанимиз мустақиллигига 30 йил бўлди. Бу давр мобайнида барча соҳаларда кўплаб катта-катта ислоҳотлар ва янгиликлар бўлди ва бўлмоқда. Мана шундай Ватанимиз равнақи йўлида жон куйдириб ҳаракат қилаётган барча соҳа раҳбару ходимларини хайрли ишларида Аллоҳ таоло мададкор бўлсин!\nАзизлар! Инсон қаерда туғилиб ўсса, ана шу ер унинг учун азиз Ватан ҳисобланади. Киндик қони тўкилган жой инсон учун ҳеч нарсага алмаштириб бўлмайдиган, ҳамма нарсадан ҳам қимматли макондир.\nДемак, Ватанни севиш, уни соғиниб яшаш – инсон табиатида мавжуд бўлган нозик ҳисдир. Ватанни севиш фақат тилда қолиб кетмаслиги, балки ватандошлар юрт равнақи учун бирлашиши, бир-бирига хайриҳоҳ бўлиб, дунё-охиратда фойдали ишларга ҳаракат қилишлари керак. Чунки кўриб турганимиз каби қўшни давлатларимиз ва Шарқ давлатларида нотинчлик ҳукм сурмоқда. Уруш ҳаракатлари, қон тўкилишлар давом этмоқда. У ерларда одамларнинг жони хавфда, қочқинлар кўпайган ва улар борган жойларида ҳам оғир шароитларда яшамоқдалар. Биз мусулмон юртларда тинчлик хотиржамлик бўлиши тарафдоримиз ва шуни чин дилдан хоҳлаймиз. Бу хоҳишни рўёбга чиқаришнинг аввалги чораси – ўз юртимизда тинчликни асраб авайлашдир. Бемалол дин-диёнатимизга амал қилаётган, шариатимиз шиорлари барпо бўлиб турганда, ношукрлик қилмаслик, турли бузғунчи тарғиботларга учмаслик, билим ва кучимизни Ватан равнақи, динимиз ривожи йўлида сарфлаш бурчимиздир. Шу кунларда ҳам Ватанни, ота-онасини ташлаб, жангари тўдалар йиғилган жойларга чиқиб кетаётганлар учраб турибди. Уларнинг деярли ҳаммаси қилган ишига пушаймон бўлади, лекин сўнгги пушаймон ўзингга душман, деганларидек, изига қайтишга имкон тополмай, хору зор бўлмоқда. Шу сабабдан, ёшларимизни турли алдовлардан сақлаш мақсадида ва юртимиздан бошқа юртга ҳижрат қилишга ҳеч қандай асос йўқ экани ҳамда Сурия каби уруш ҳудудларига бориш – фитнага аралашиб қолиш экани ҳақида куни-кеча Ўзбекистон мусулмонлари идораси Фатво ҳайъати расман Фатво берди. Фатвога амал қилиш – барча мўмин-мусулмонларга шарт ва лозимдир!\nХуллас, Ватанимиз фарзандлари сифатида ҳеч ҳам ношукрликка йўл қўймай, кўпдан-кўп шукрона қилиш – бурчимиздир. Чунки ношукрлик неъматларни қўлдан кетишига сабаб бўлади. Аллоҳ таоло неъматларга шукр қилсак, зиёда қилиш ваъдасини берган: “…агар (берган неъматларимга) шукр қилсангиз, албатта, (уларни янада) зиёда қилурман…” (Иброҳим сураси 7-оят).\nАллоҳ таоло барчамизни Ватанимиз тараққиёти ва фаровонлиги йўлида олиб бораётган хайрли ишларимизга ривож берсин, фарзандларимиз улуғ аждодларга лойиқ фарзандлар бўлишини насиб айласин, дунё ва охиратимиз саодатига етаклайдиган амаллар қилишимизни насибу рўзи айласин! Омин!


Муҳаббатни қатағон қилиб бўлмас… - Ishonch.uz\nБош саҳифа Бош саҳифа Муҳаббатни қатағон қилиб бўлмас…\nёхуд илоҳий нур ила йўғрилган анъана\nАкбар Исломов номини илк бор ўтган асрнинг 90-йиллари арафасида, Чўлпоннинг КГБ архивида сақланаётган иши билан танишаётганимда учратган эдим. Бу ишдан маълум бўлишича, атоқли шоир 1934 йил охирида Москвадан Акбар Исломов билан бир поездда қайтган, Тошкентга етиб келишгач, Акбар Исломов хайрлашиш олдидан унга моддий ёрдам тариқасида маълум миқдорда пул берган.\nМен аввалбошда Чўлпонга меҳрибонлик кўрсатган киши кимлигини билмаганман. Аммо кейинроқ у киши ўша кезларда Ўзбекистон молия халқ комиссари бўлганини аниқладим. 1896 йили Қўқонда камбағал оилада туғилган Акбарнинг ҳарф терувчиликдан халқ комиссари даражасига қадар бўлган хизмат пиллапоясини қисқа муддатда босиб ўтгани унинг қандай инсон бўлганини ёрқин ифодалайди.\nУшбу мақола гарчи молия комиссарининг хотини хусусида бўлса-да, унинг ўзи ҳақида ҳам бир оғиз сўз айтиб ўтиш жоиз. Акбар Исломовнинг ҳозир ҳам ДХХ архивида сақланаётган тергов ишида унинг ҳаёти ва ижтимоий фаолиятига оид бирор жўяли гап йўқ. Аммо ўша пайтлар Тошкент шаҳрининг 2-Оққўрғон кўчасидаги 5-уйда яшагани ва 1937 йил 3 августда қамоққа олиниб, 1938 йил 4 октябрда отиб ташлангани, шунингдек, мол-мулки мусодара этилгани, 1956 йил 29 июнда эса оқланганини билиш қийин эмас. Ўша кезлар бу хонадонда 32 ёшли хотини, 10 ёшли ўғли Темур (Асқар), марҳум акасининг 6 ёшли қизи Муқаддас ва 81 ёшни қоралаган онаси Ойша, 28 яшар синглиси Комила Тўрақулова, 55 ёшли акаси Умар Исломов ҳам истиқомат қилган.\nАкбар Исломов қамалганидан кейин кўп ўтмай, хотини Кетеван Давидовна Исломова-Клдиашвилининг ҳам озодликдаги ҳаётига нуқта қўйилди: у 1937 йил 2 октябрь куни ҳибсга олинди. Агар шу кунларда Кетеван Давидовна Маҳаллий саноат халқ комиссарлигида иқтисодчи-режачи бўлиб ишлагани туфайли Халқ Комиссарлари Советига қарашли Дзержинский кўчасидаги уйда яшаганига эътибор қаратсак, эри Акбар Исломов қамалгач, уларнинг оиласидан 2-Оққўрғон кўчасидаги 5-уй ҳам тортиб олингани аён бўлади. Ўша кезларда бошқа «халқ душманлари»нинг хотинлари ҳам ҳибсга олинаётгани туфайли Кетеван Давидовна эҳтиёт юзасидан Муқаддасни Чимёндаги болалар лагерига юборган, ўғли Темур эса 2-Оққўрғон кўчасидаги 26-уйда акаси билан яшаётган эди.\nСССР НКВДсининг 1937 йил 13 августдаги буйруғига кўра, Кетеван Давидовна «халқ душмани»нинг хотини сифатида қатағон қилиниши, фарзандлари Темур ва Муқаддас эса давлат тарбия муассасалари ихтиёрига топширилиши лозим эди. Бу буйруқни ўзлари учун дастуриламал деб билган ходимлар Акбар Исломовнинг 3 августдаги тинтувдан омон қолган 4 минг 60 сўмлик заёми, «Павел Бурс» русумли тилла чўнтак соати, Марказий Ижроия Қўмитасига аъзо бўлгани ҳақидаги 2 нишони, 17 бетлик ёзишмаси, ён дафтари ва расмлари, шунингдек, Кетеван Давидовнанинг минг сўм пули, «Невада» русумли тилла билакузукли соати – жами 70 та мол-мулкни хатлаб, давлат фойдасига мусодара қилишади.\nҚизлик фамилияси Клдиашвили бўлган Кетеван Давидовна 1905 йил 20 январда Батумида туғилган. Отаси Давид Самсонович грузин халқининг ифтихори бўлган сиймолар жумласидан. У 1862 йили Ғарбий Грузиядаги Симонети қишлоғида камбағаллашган дворян оиласида туғилади. Етти ёшида Кутаисига ўқишга боради. Чор ҳукумати ўша йилларда грузин дворянлари фарзандларини ҳар йили Россиядаги ҳарбий ўқув юртларига йўллаб турарди. 1872 йили Давид Клдиашвили ҳам Киевдаги ҳарбий гимназияга юборилади. Саккиз йил ўтгач, ўқишни Москва ҳарбий билим юртида давом эттиради. Сўнгра ҳарбий хизматни ўташ учун Батуми шаҳрига келади.\n«Сен дўстинг кимлигини айт, мен сенинг кимлигингни айтиб бераман», деган нақл бор. Бу нақл яқин-яқинларгача грузин халқида бошқача шаклда яшаб келган: «Сен отанг кимлигини айт, мен сенинг кимлигингни айтаман». Модомики, шундай экан, келинг, энди Кетеваннинг отаси билан яхшироқ танишайлик.\nДавид Самсонович Батумига кўчиб келганида Ожаристон пойтахти эндигина Туркия тасарруфидан тортиб олиниб, Грузияга қайтарилганди. Боку-Батуми темир йўли ва керосин трассаси ўтиши муносабати билан йирик саноатчилар, савдогарлар оқими маҳаллий аҳолини бу ердан сиқиб чиқара бошлаганди. Шунда Давид Клдиашвили машҳур грузин ёзувчиси Георгий Церетели билан бирга маҳаллий аҳолининг ижтимоий ва миллий манфаатларини ҳимоя қилишга киришди. Чор армиясининг подполковниги ҳисоблангани ҳолда, ўз халқининг миллий озодлик учун олиб борган курашига мададкор бўлди. Оқибатда, 1905 йили ҳарбий хизматдан четлаштирилди. Кутаисига кўчиб бориб, жўшқин адабий ва ижтимоий фаолиятга берилди.\nКетеван ана ўша олижаноб грузин зобити ва грузин адабиётининг классиги оиласида туғилиб, оиланинг илғор анъаналари руҳида тарбия топди. Вояга етгач, нафақат гўзаллиги, балки юксак маданияти билан ҳам ўзбек йигити Акбар Исломовни ўзига ром этди. Улар 1927 йили Москвада танишиб, турмуш қуришди. 1928 йил бошида оиланинг якка-ю ягона фарзанди туғилди. Бу пайтда Акбар Исломов Ўзбекистон ҳукуматининг Москвадаги доимий вакили эди. У ўғлига ўз исмига қофиядош қилиб, Асқар исмини қўйди. Аммо оилада болакайни негадир Темур деб чақиришга одатланишган. Орадан йиллар ўтиб, Акбар Исломовдан ном-нишон қолмаган пайтларда уни Темур деб аташ марҳум ота хотирасига нисбатан ҳурматсизликдек бўлиб туюлди. Ва унинг ёлғиз ёдгори Асқар Акбарович Исломов исм-шарифи билан ҳаётда ўз ўрнини топди. Аммо бунга ҳали анча вақт бор эди…\n1937 йил 2 октябрда «халқ душмани»нинг хотини сифатида қамоққа олинган Кетеван 24 кун сўроққа чақирилмади. Чунки, терговчининг фикрича, бу муддат ичида унинг иродаси синиши, фожиали қисмати олдида таслим бўлиши ва барча саволларга кутилган жавобларни бериши керак эди. Қолаверса, калаванинг Акбар Исломов қўлидаги учи ҳамон ечилмаётган, уни қатл қилиш учун зарур далиллар етишмаётган эди. Шу боис 25 октябрь куни бўлган биринчи ва сўнгги сўроқ пайтида терговчи Кетевандан эрининг аксилинқилобий фаолиятини фош этувчи маълумотларни олиш учун кўп уринди. Лекин ундан фақат мана бу жавобларни эшитди, холос:\n«…1934 йилга қадар Исломов Акбарнинг уйида қуйидагилар бўлган: Болтабоев, Каримов, Енгил саноат халқ комиссарлиги ходими Ёқубов Ғулом, 1934 йилдан Исломов Акбар қамалгунга қадар Тошкент шаҳар советининг собиқ раиси бўлган Тожиев, Фрунзе тумани партия қўмитасининг собиқ котиби Тошмуҳамедов, ЎзК(б)П МК қишлоқ хўжалиги бўлимининг собиқ мудири Шермуҳамедов. Тошмуҳамедовдан бошқалари аҳён-аҳёндагина бизникига келишган».\nТерговчининг илмоқли саволига жавобан Кетеван шундай деган:\n«Меҳмонлар уйимизга тўп-тўп бўлиб келишмаган… Менинг ҳузуримда ҳеч қандай гап-сўз бўлмаган. Икромов ва Файзулла Хўжаев хотинлари билан бизникига келишганда, сиёсий мазмунда суҳбат қуришмаган».\nШубҳасиз, терговчи уч ярим ҳафта мобайнида тек ўтирмай, Акбар ва Кетеван Исломовларнинг уйларига келиб-кетиб юрган кишилар ҳақидаги маълумотларни синчиклаб ўрганган. Улар ҳақидаги саволга жавоб берар экан, маҳбуса бундай деган: «…Самарқанд шаҳар совети раисининг ўринбосари Сорец Тошкентга келганида, бизникида бир марта ётиб қолган. Яна қўшимча қилишни истардим: 1936 йили, молия ходимлари аълочиларининг слёти бўлган кунларда уйимизда аълочилар шарафига зиёфат берилди (Сорец бир неча марта бизникида тунади). Шунда (биз билан бирга) тахминан 12 киши бўлган: Тошкент шаҳар молия бўлими мудири Мане, унинг ўринбосари Обиджонов, Қўқон шаҳар молия бўлими мудири Коваленко, Молия Халқ Комиссарлиги ходими Черкасов ва бошқалар (уларнинг исм-шарифларини билмайман)».\nСорецнинг Исломовлар уйида тунаб қолишининг сабаби аён: Акбар Исломов бирмунча вақт ўша ерда Сорец билан бирга ишлаган. 12 кишилик зиёфат пайти турли миллатга мансуб кишилар ўртасида аксилинқилобий мазмундаги гап-сўзлар бўлмаслиги эса табиий. Аммо, наҳотки, уч-тўртта маҳаллий миллатчи тўпланганда бундай суҳбатлар бўлмаган бўлса?!. Ўйлаб кўринг, Кетеван Давидовна, ахир сиз совет ҳокимиятининг ишонган кишисисиз!..\nТахминан шундай аврашлардан кейин Кетеван сўнгги саволга жавоб беради: «…1930 йил август ойида таътилга чиқиб, Самарқандга бордим. Эрим ўша ерга хизматга юборилган эди. Ўша кунлари у яшаган уйга Ёқубов Ғулом билан Али Мусаев келишди. Улар дастурхон атрофида ўзбек тилида бир оз қизишиб, гаплашиб ўтиришди. Ўзбек тилини билмаганим учун улар нима ҳақида гаплашганларини айта олмайман».\nАтиги бир марта ўтказилган сўроқ чоғида Кетеван эри ҳақида берган кўрсатмалар асосан шулардан иборат бўлган. Ундан Акбар Исломовнинг аксилинқилобий фаолияти тўғрисида бирор асосли далил-маълумот олиш амримаҳол эди. Негаки, у эрининг олижаноб инсон, ҳалол ва покиза халқ комиссари эканига астойдил ишонган. Шунга қарамай, терговчилар 1937 йил 30 октябрда «халқ душмани»ни яшириб келгани ва унинг аксилинқилобий фаолиятига ёрдам бергани учун Кетеван Исломовани жавобгарликка тортиш ҳақида қарор қабул қилиб, ишни кўриб чиқиш учун СССР НКВДсининг Алоҳида мажлисига юборадилар. Хатти-ҳаракатларида жиноят аломатлари бўлмагани учун Кетеван 1939 йил 9 февралда озод этилади. Унга қадар бир йил-у тўрт ой қамоқда бўлади. Агар 1937-38 йиллар даҳшатини назарда тутсак, қамоқхонада кечган бу муддат жабрдийда аёл учун қанчалар оғир кечганини тасаввур қилиш қийин эмас.\nАфсуски, Кетеван Давидовна озодликка чиққач, уни Ўзбекистон билан боғлаган ришталар батамом узилиб, ўрнига фақат даҳшатли хотиралар қолди. Уйи, мол-мулки, севимли эридан жудо бўлган Кетеваннинг ота юртига қайтиб кетишдан ўзга иложи йўқ эди.\nДавид Клдиашвили сермазмун ва унутилмас ҳаёт кечириб, 1931 йили Кутаисида вафот этади. Миннатдор Грузия кўп ўтмай унинг жасадини Тбилисига кўчириб келиб, улуғ фарзандлари ётган пантеонга қўяди. Кетеван Давидовна ҳам Тбилисида, ўша пантеон яқинида яшай бошлайди. Узоқ йиллар турли идораларга хат ёзиб, эрининг тақдири билан қизиқади. Бу идоралар масъуллари эса Акбар Исломов 1938 йил 4 октябрда отиб ўлдирилганига қарамай, у гўёки 10 йилга кесилгани ва тегишли жойларда жазо муддатини ўтаётгани ҳақида ёлғон жавоблар йўллашдан чарчамайдилар.\nКетеван Давидовнанинг қуйидаги фарёд тўла хати эса унинг ўзи ҳам, эри ҳам ажойиб инсонлар бўлганидан далолат беради:\n«ССР Иттифоқи Бош прокурори ўртоқ РуденкогаТбилиси ш., Бакрадзе кўчаси,\n16-уйда яшовчи Кетеван Давидовна\n1937 йил 2 августда Тошкент шаҳрида Ўзбекистон ССР ГПУ органлари томонидан миллати ўзбек, 1896 йили Ўзбекистон ССРнинг Қўқон шаҳрида туғилган, ҳибсга олингунига қадар Ўзбекистон ССР молия халқ комиссари лавозимида ишлаган, айни пайтда Ўзбекистон К(б)П МК бюроси аъзоси, СССР МИК аъзоси – эрим Исломов Акбар Исломович қамоққа олинган эди.\nНКВД органларидан келган расмий маълумотномага кўра, у Махсус кенгаш қарори билан 10 йил муддатга хат ёзиш ва хат олмаслик шарти билан қамалган.\nЭримнинг айбланишига оид расмий хабарга эга бўлмаганим учун 1937 йилнинг август ойида эълон қилинган газета мақоласи ва Ўзбекистондаги айрим раҳбар ходимларнинг чиқишларидан менда ҳосил бўлган таассурот шундан иборатки, унинг айби маорифга ажратилган маблағни республика ирригация тармоқларини кенгайтириш учун сарфлагани, шунингдек, уйимизда немис аёлини бола тарбиячиси сифатида сақлагани бўлган.\nБундай айбноманинг моддий асосларини билмаганим учун уйимизда яшаган Фибих Мария Карловна, боламнинг тарбиячиси, ўзига ҳеч бир доғ туширмай, ҳозир ҳам Совет Иттифоқида фуқароликнинг барча ҳуқуқларидан фойдаланган ҳолда яшаб келаётганини сизга маълум қиламан.\nМаблағни маорифдан олиб, мамлакат ирригациясига ўтказишга келганда, бу ерда жиноят унсури бўлиши мумкин эмас. Зеро, бюджетнинг ҳар қандай ўзгариши ҳукумат қарорисиз амалга ошмайди, бундай тадбирларнинг сувсиз Ўрта Осиё шароитида мақсадга мувофиқлиги тўғрисида эса гапирмаса ҳам бўлади.\nЭримга қўйилган барча айблар уйдирма ва асоссиз эканини шундан ҳам билса бўладики, Москвада Бухарин устидан суд бўлган пайтда бу иш бўйича жиноий жавобгарликка тортилган Ўзбекистон партияси ва ҳукумати раҳбарлари ўз кўргазмаларида жиноий ишлари ва алоқалари тўғрисида батафсил маълумот берганлари ҳолда, йигирма йилдан зиёд вақт давомида Ўзбекистондаги раҳбарлик лавозимларида ишлаган эримни бир оғиз тилга олмаганлар ва унга туҳмат қилмаганлар.\nАкбар Исломовнинг мутлақо айбсизлиги ҳaқuдаги фикрим шахсан мен учун у билан бирга кечган ўн йиллик (1927 йилдан 1937 йилгача) ҳаётим билан тасдиқланган. Шу йиллар давомида ундан бир кун ҳам узоқлашмай, унинг шахсиятини ақл-ҳушимдан айрилмаган ва теран инсоний таҳлил этганим ҳолда, ҳеч қандай иккиланишсиз, ўз даврининг энг маданий ўзбекларидан бўлган, партия ва ҳукуматга содиқ бу зукко инсонга ишонганман. Менинг бутун оилам, жумладан, отам – грузин адабиётининг классиги, инсон руҳиятининг кўзга кўринган билимдонлардан бири, Грузия халқ ёзувчиси Давид Клдиашвили ҳам у ҳақда шундай фикрда бўлган.\n1937 йил ноябрь ойида ҳибсга олинганимдан кейин Тошкент турмасида тасодифан учрашиб қолган пайтимизда, у менга заррача ҳам айбдор эмаслиги, туҳматдан иборат айблар билан қабиҳларча ҳақоратлашгани ва таҳқирлашганини айтган эди.\nАкбар Исломов на ўзининг зуваласи, на маънавий фазилатлари, на таржимаи ҳоли-ю, келиб чиқиши билан ватанига хоинлик қиладиган кишилардан эмас. Ўзбекистоннинг Қўқон деган чекка шаҳарчасида, дурадгор оиласида туғилган бу инсон ўз меҳнат фаолиятини ҳapф терувчи ишчининг дастгоҳидан бошлаб, советлаштиришнинг дастлабки кунларидаёқ Бухоро амирини Ўрта Осиёдан қувишда, фуқаролар урушидан кейинги энг оғир даврда эса ғоя ва Ватан йўлида жонидан ҳам кечиб, хорижий разведкалар раҳбарлик қилган оқ гвардиячи ва босмачи бандаларга қарши курашда фаол раҳбарлардан бири бўлган. 1925-27 йилларда у Тошкент округи ижроия қўмитасига раис этиб тайинланган. 1927 йили эса Ўзбекистон ҳукуматининг Москвадаги, CCCР ҳукуматидаги доимий вакили, айни чоғда, Иттифоқ Марказий Ижроия Қўмитаси Раёсати аъзолигига номзод эди.\n1929 йилдан у Ўзбекистон Госплани раиси ва ниҳоят 1930 йилдан ҳибсга олингунига қадар ЎзССР молия халқ комиссари бўлиб ишлади.\nДастгоҳ ишчисидан ҳукумат аъзосига қадар бўлган бу узоқ машаққатли ва ор-номусли йўл катта муҳаббат билан, ўз халқи манфаатлари ва орзу-умидларига эътиқод билан босиб ўтилди. Бу унинг нафақат Ўзбекистон, балки Россия ва Грузиядаги пешқадам зиёлилар, айниқса, шоир ва ёзувчилар билан дўстлиги ва самимий муносабатлари воситасида ҳам тасдиқланади.\nЭрим қамалганидан кейин икки ой ўтгач, мен ҳам ҳибсга олиндим ва бор-йўғи битта сўроқ (унда менинг демографик маълумотларимгина қайд этилган) натижасида Исломов Акбар оиласининг аъзоси сифатида қамалдим. Оиламиз батамом ҳонавайрон қилинди. Бизга қолдирилган якка-ю ягона хона ҳам тортиб олинди, ўн йиллик меҳнатимиз орқасида тўплаган барча нарсамиз ташиб кетилди, кейинчалик олис Грузиядаги қариндош-уруғларим бағридан паноҳ топган полапоним болалар уйига юборилди.\nАфтидан, эримга қўйилган айблар унчалик оғир бўлмаган. Зеро, мен унинг оила аъзоси сифатида қамоққа олинганимга қарамай, бир йилу тўрт ой деганда ишим тўхтатилиб, озодликка чиқарилдим. Шундан кейин эримнинг тақдири билан доимо қизиқиб, «У тирик, хат ёзиш ва хат олиш ҳуқуқидан маҳрум, жазо муддати тугагач, қайтади», деган мазмундаги жавобларни олдим ва ҳамма нарсага чидаб, ҳар сафар навбатдаги шундай жавобни сабр-бардош билан кутиб яшадим.\nБу сафар эса ёнимда физкультура институтини бу йил тугатган ва мактабга ўқитувчи қилиб юборилган, қиличбозлик бўйича спортчи, бундан 18 йил илгари кўчага чиқариб ташланган 26 ёшли ўғлим Асқар Акбарович Исломов борлиги учун Сизга мурожаат этиб, эрим Исломов Акбар Исломовичнинг ишини сўраб олиб, уни қайта кўришингизни, агар унда жиноят таркиби бўлмаса, жиноий ишни тўхтатиш ва тўла оқлаш учун ССР Иттифоқи Олий Судининг жиноий ишлар бўйича Коллегиясига протест киритишингизни сўрайман. Бу нарса мендан эрим учун, менинг ҳеч бир айби бўлмаган ўғлимдан эса отаси учун шармандалик тамғасини олиб ташлаш ва эҳтимолки, уни кўриш имконини берарди. Эслатаманки, 10 йиллик жазо муддати 1947 йилдаёқ тугаган.\n1954 йил 31 июль».\nҒиж-ғиж алам, изтироб ва умид жилвалари балқиб турган бу хатни лоқайдлик билан ўқиш мумкин эмас. Мен Кетеван Давидовнанинг ўзбек эрига бўлган чексиз садоқати, меҳр-муҳаббати акс этган бу хатни ўқир эканман, у қаршимда фақат аслзода кишиларгагина хос поклиги, фидойилиги, самимийлиги, закийлиги билан гавдаланди. Эри Теҳрондаги хунрезлик пайти ваҳшийларча ўлдирилган Нина Чавчавадзе – машҳур Чавчавадзенинг муҳаббати ва садоқати билан улуғвор қизи – қолган ҳаётини шундай садоқат билан ўтказган ва Грибоедов қабрига оташин юрак сўзлари битилган муҳташам бир ёдгорлик ўрнатган эди. Буни қарангки, Кетеван Давидовна ҳам грузин аёлларининг илоҳий нур ила йўғрилган ана шу анъанасига содиқ қолди.\nАввалги саҳифаЎзбекистон ва Польша Президентлари ҳамкорликнинг долзарб масалаларини муҳокама қилдилар\nКейинги мақолаСув остида қолган қалъалар


АҚШда полиция ходимлари тўшак тагига беркитилган 20 миллион долларни топишди\n08:57 / 25.01.2017\nАҚШ полициясининг хабар қилишича, мульти-миллиард қаллоблик билан боғлиқ пулларни ўзлаштиришда айбдор деб топилган бразилиялик эркак қўлга олинди. Пайшанба куни унинг Массачусетс штати, Вестборо шаҳридаги уйи тўшаги тагидан 20 миллион долларга яқин маблағ топилган. Бу ҳақда Business Insider нашри хабар берди.\nБостон федерал полицияси 28 ёшли Клебер Рене Ризерио Рочани кузатиш натижасида пулларни топишга муваффақ бўлган. Мазкур пуллар қарийб бир миллиард долларга етиб қолган молиявий пирамидага алоқаси борлиги гумон қилинмоқда.\nПрокурорлар айтишича, TelexFree Inc. компанияси коммуникацион хизматлар етказиб беришни ваъда қилган ҳолда турли мамлакатдан деярли миллионга яқин инсонларни алдашга улгурган. Шунингдек, уларнинг қайд этишича, Роча пулларни Ҳонг Конг орқали ноқонуний ўзлаштириб, Бразилияга миллионлаб долларларни ўтказган.\nКомпанияда ишлайдиган ходимлар инсонларга интернетда рекламалар жойлаштиришни ваъда қилган ҳолда пулларга эга бўлишган. Пул эгалари ўз маблағларини мазкур схемага янги инсонлар, жумладан, дўст ва яқинларни жалб қилган ҳолда қайтариб олишга муваффақ бўлишди.\nВалюта биржасида доллар курси 8017 сўмгача тушиб кетди\n12:26 / 11.05.2018\nВалюта биржасида доллар курси 8030 сўмга яқинлашди\n15:02 / 08.05.2018


Сирдарёдаги “Юрт байроғи” майдонида тантанали тадбир бўлиб ўтди - Халқ сўзи\n12:24 18 Ноябрь 2019 Жамият\n“Халқ сўзи Online”. Аҳмадали Шерназаров/Сирдарё. Гулистон шаҳридаги муҳташам ва улуғвор “Юрт байроғи” майдонида Ўзбекистон Республикаси Давлат байроғи қабул қилинганлигининг йигирма саккиз йиллигига бағишланган тантанали тадбир бўлиб ўтди.\nЭътироф этиш керакки, “Юрт байроғи” майдони шаҳарликлар ва меҳмонларнинг энг севимли масканига айланган. Бу ерда жорий йилда ўрнатилган республикамиздаги энг пурвиқор ва маҳобатли байроқларимиздан бири ҳилпираб турибди. Унинг баландлиги 65 метр, ҳажми эса 18 метрга 6 метр.\nТантанада Сирдарё вилояти ҳокими ҒофиржонМирзаевсўзга чиқиб, барчани байрам билан табриклади.\n-Мамлакатимиз ғурури ва ифтихори – Давлат байроғи ўрнатилган ушбу майдон ҳар бир ватандошимизга ўзгача кайфият бағишламоқда -дейди Ёшлар иттифоқи Сирдарё вилояти кенгаши фаоли Нигора Орифжонова.-Қолаверса, ёшларни ватанпарвар, юртга садоқатли, комил инсон бўлиб вояга етишларида ушбу салобатли байроқнинг ҳиссаси катта бўлади, албатта. Зеро, ҳар бир фуқаро онгу шуурига Ватанимиз рамзларига нисбатан чуқур ҳурмат туйғуларини сингдириш, умуммиллий ва эҳтиром тимсолларидан бири бўлган байроқни улуғлаш ва ардоқлаш барчамизнинг муқаддас бурчимиздир.\nТантана доирасида ўтказилган ярим марафонда давлатимиз байроғи шаҳар кўчаларидан олиб ўтилди. Шунингдек, Ҳалима Худойбердиева номли ижод мактаби ўқувчилари томонидан байроғимизни улуғловчи шеърлар ўқилди, санъаткорлар томонидан куй-қўшиқлар ижро этилди.\nСирдарёда байрам тадбирлари давом этмоқда.


Фарғонада электромобиллар йиғилиши режалаштирилган – Газета.uz\nФарғонада электромобиллар йиғилиши режалаштирилган\nФарғонада йил охиригача электромобилларни йиғиш йўлга қўйилиши кутилмоқда. 520 млрд сўмлик қийматга эга инвестицион лойиҳа президент иштирокидаги йиғилишда тақдим этилди.\nLotinchada 28 апрель 2021, 14:01 Иқтисодиёт\n«Фарғона» кичик саноат зонасида электромобилларни йиғиш йўлга қўйилиши кутилмоқда. Бу ҳақда сешанба куни президент раислигида бўлиб ўтган йиғилишдаги тақдимотда айтилган. Бунга «Газета.uz» эътибор қаратди.\nЛойиҳани Central Asia Ceramic (керамик маҳсулот, сантехника ишлаб чиқарувчи) компанияси томонидан амалга оширилиши режалаштирилган. 520 млрд сўм қийматга эга объектнинг ишга туширилиш вақти 2021 йилнинг ноябрь ойига белгиланган. Ишлаб чиқариш қуввати йилига 30 минг дона автомобилга тенг бўлади, 350 та янги иш ўрни яратилади.\n2019 йилнинг сентябрь ойида президент Фарғона вилоятидаги «Қўқон» эркин иқтисодиёт зонасига ташриф буюрган эди. Ўшанда «Шаффоф омадли саноат» хусусий корхонаси хитойнинг Silk Road Company компанияси билан биргаликда 2021 йилдан электромобилларни ишлаб чиқаришни бошлаши ҳақида айтилган эди. Электромобилнинг нархи 3000 долларга баҳоланган эди. Лекин ўшандан бери лойиҳа ҳақида маълумот берилмади.\n«Электромобиллар келажаги сари биринчи қадам». «Ўзавтосаноат» ва BYD меморандум имзолади 17 феврал 2022, 18:10\nОктябрь ойида 55 та электромобиль импорт қилинган 26 ноябр 2021, 15:14\n7 ой ичида ўтган уч йилдагидан 2,3 баробар кўп электромобиль импорт қилинди 25 август 2021, 16:42\n4 ойда Ўзбекистонга 156 та электромобиль олиб кирилди. Бу 2020 йилги жами кўрсаткичдан ҳам кўп 22 май 2021, 12:18


3 Хонали квартирага китобларини алмаштирмаган отахон – Fikrat.uz\nКармана туманидаги “Калавот” маҳалласида истиқомат қилаётган Бурҳон ота Жўраев шахсий кутубхонасида жаҳон ва ўзбек адабиётининг ўн мингдан зиёд сара асарларини тўплаган. Бугунги кунда бошқа ҳудудлардан ҳам келиб, ушбу кутубхонага аъзо бўлиш истагини билдираётган китобхонлар сони ортиб бормоқда.\nЯқинда Навоий вилояти ҳокими Қобил Турсунов Карманалик Бурҳон ота Жўраев билан учрашиб, унга 30 номдаги китобларни совға сифатида тақдим этди ва кутубхона қуриб беришни ваъда қилди. Бу хушхабарни эшитгач, китобсевар отахон билан боғландик.\nБошланғич синфда эртак китобларни ўқирдим, кейин халқ достонларини мутолаа қилдим. Шу тарзда китоблар бир умрлик ҳамроҳимга айланди, — деди Бурҳон ота Жўраев. — Ҳаётим давомида қаерда китоб кўрсам, имконим борича сотиб олдим. Жаҳон адабиёти намоёндалари, шунингдек, Шуҳрат, Ўткир Ҳошимов, Саид Аҳмад, Тоҳир Малик каби ёзувчиларимизнинг асарларини қайта-қайта мутолаа қиламан.\nБурҳон Жўраев электрик касби орқали ризқ-насиба топиб, фарзандларини камолга етказган. Турмуш ўртоғи Хадича момо билан 52 йилдан бери бирга умргузаронлик қилмоқда. Катта ўғили Бобомурод механик, Шомурод электрик, кенжаси Шерзод эса миллий гвардия ходими. Қизлари Кароматхон ва Саломатхон тумандаги 25-мактаб интернатда ишлайди.\n– Отам зиёли, бағри дарё инсон, – дейди Саломат Жўраева. – Эсимни танибманки, отамнинг қўлидан китоб тушмайди. 73 ёшида ҳам кўзойнаксиз мутолаа қилади. Уйимиздан китобхонларнинг оёғи узилмайди. Асосан китоб сўраб келишади. Кутубхонамизнинг ўз тартиб-қоидаси бор. Отам китобларга исм-шарифи билан бирга тамға қўяди. Китобхонлардан эса ўқиш учун олган китобларини ўз вақтида келиб топшириш талаб этилади.\nМаҳалладаги умумтаълим мактаби ўқувчилари учун Бурҳон ота Жўраевнинг шахсий кутубхонаси эшиги ҳамиша очиқ. Отахон уларга қайси китобни ўқишни маслаҳат бериш билан чекланиб қолмасдан, болаликдан китобга меҳр қўйиши кераклигини ҳам уқтиради.\nЗиё маскани, яъни Бурҳон ота Жўраев шахсий кутубхонасидан даврий нашрлар ҳам жой олган. Уларга ўз ҳисобидан обуна бўлади. Матбуотда чоп этилаётган янгиликлар ва турли мавзудаги мақолаларни иштиёқ билан ўқийди.\nШу ўринда бир воқеани келтириб ўтсак. Бундан 30 йил аввал бир завод директори Бурҳон Жўраевга 3 хонали квартира эвазига китобларини айирбошлашни таклиф этган экан. Ўшанда шарт-шароити тўкис уйдан кўра китобларини афзал билгани ҳамон тилга олинади.\nВилоят ҳокими Бурҳон Жўраевга ҳовлисида мўъжазгина кутубхона қуриб беришни ваъда қилгани ҳақида сўз очганимизда отахон бу таклифни ҳам рад этганини айтди. Негаки, янги кутубхонага ўзининг меҳнати сингишини истайди. Китобсевар бобо шу йилнинг ёзида ўғиллари билан кутубхона қуришга киришади.\nБиз ўз олдига эзгу мақсадни қўйган отахонга боқий китоблардай узоқ умр тилаймиз.\nИзоҳ қолдиринг 3 Хонали квартирага китобларини алмаштирмаган отахонБурҳон Жўраев\n10:31 / 29.03.2021 29.03.2021 6079 0


Sony смартфонлар камералари учун инновацион сенсор яратди - Terabayt.Uz\nМобил қурилмалар учун фотография модулларини ишлаб чиқарувчи Sony компанияси IMX586 номли, янгича турдаги CMOS-сенсорни намойиш қилди. Компаниянинг таъкидлашича, ўз ўлчами бўйича рекорд даражадаги тасвир аниқлигига эга янги ишланма профессионал – «кўзгули» фотокамераларнинг модуллари билан рақобатлаша олади.\nЭълон қилинган хусусиятларига кўра, IMX586 модули дунёдаги энг майда – атиги 0,8 микрометрлик пикселга эга. Бу – диагонали 8 миллиметрлик стандарт модулда 8000x6000 (48 мегапиксел) аниқликдаги суратлар олиш мумкин, деганидир. Одатда пиксел ўлчамининг кичрайтирилиши суратга олиш сифатига салбий таъсир этади, зеро, унга камроқ ёруғлик тушади. Аммо Sony муҳандислари бунинг ҳам чорасини топишди – пикселларни Quad Bayer деб номланувчи схема бўйича жойлаштиришди. Ёнма-ён жойлашган тўртта пиксел бир хил рангда бўлади – кам ёритилган шароитда уларнинг сигнали ўзаро қўшилиб кетади, натижада сурат сифатли чиқади.\nБундан ташқари, Sony’нинг ваъда қилишича, сигнални қайта ишлаш ва экспозицияни камера модулининг ўзидаёқ бошқариш технологияси эвазига суратлар юксак сифатда бўлади. Бу эса сенсорнинг динамик диапазонини тўрт каррага ошириш имконини беради.\nЯнги модул савдога жорий йилнинг сентябрида чиқарилади, аммо Sony IMX586 сенсорига эга смартфонларнинг бозорга чиқиш вақти ҳозирча номаълум.\nЎҚИНГ: Mi A2 камерасида олинган илк сурат эълон қилинди\n#смартфон камераси #хабарлар #янги технологиялар #Sony IMX586


Қўлланмадаги биринчи савол – «Оила аъзоларим қаерда?» Йўриқномага кўра, бу саволнинг жавоби қуйидагича бошланади: «Улар ҳукумат томонидан ташкил этилган қайта тайёрлаш муассасасида...» Агар талаба тихирлик қилса, унга яқинлари жиноятчи эмаслиги, лекин барибир бу «муассаса»ни тарк эта олмаслигини тушунтириш керак бўлган.\nНашрда таъкидланишича, аксилтеррор чораларининг кескинлик касб этиши республика раиси Си Цзиньпинга бориб тақалади. У ХХР Раиси этиб сайланганига бир йилдан бироз кўпроқ вақт ўтган пайт – 2014 йил апрелида Шинжонга ташриф билан борганди. Давлат раҳбари бу минтақада тўрт кун бўлган, сафарининг сўнгги кунида эса Урумчида теракт рўй бериб, 80 киши яраланган эди.\n2014 йил. ХХР раиси Си Цзиньпин Урумчи шаҳридаги масжидда\nЎша терактдан бир неча ҳафта олдин эса, Кунмингдаги поезд станциясида номаълум шахслар пичоқ билан ҳужум қилиб, 31 кишини ўлдирган ва 140дан ортиқ кишини яралаган эди. Раис ташрифидан бир ой ҳам ўтмай, Урумчидаги бозорда рўй берган портлашлар оқибатида 39 киши ҳалок бўлиб, юзга яқин одам жароҳатланганди.\nСи Цзиньпиннинг Шинжонга биринчи ва охирги ташрифи бўлиб қолаётган сафар давомида у мамлакатда «терроризм, инфильтрация ва сепаратизмга қарши кенг кўламли кураш» бошланишини эълон қилган, бунда «мутлақо раҳм-шафқат қилинмаслиги»ни таъкидлаган.\nСиздирилган файллардан аён бўлишича, 2016 йил августида Шинжон коммунистик партияси бош котиби лавозимига Чэнь Цюаньго келганидан сўнг, минтақадаги жамлоқлар сони кескин ошиб кетган. Мухтор ўлканинг янги серғайрат раҳбари бу кампаниясини асослаш учун Хитой раҳбарининг нутқларини тарқатган ва 2017 йилда маҳаллий мутасаддиларга «қўлга олиниши керак бўлганларнинг барчасини қўлга олиш»ни буюрган.\nNYT’га жами 24та ҳужжат сиздирилган бўлиб, уларнинг айримларида айни материал такрорланган. Файллар орасида раис Си Цзиньпин ва бошқа амалдорларнинг 200 бетга яқин нутқ сўзлари бор.\nАммо, инсон ҳуқуқлари фаолларига кўра, лагерларда тутиб турилганлар Хитой раиси Си Цзиньпинга содиқ бўлиш учун қасам ичишга ва коммунистик партия шиорларини баланд овозда айтишга мажбурланади.


Февраль ойида кузги ғаллани парваришлаш бўйича тавсиялар | AGRO-OLAM.UZ\nБош саҳифа Янгиликлар Февраль ойида кузги ғаллани парваришлаш бўйича тавсиялар\nБунда агротехника тадбирларини республикамиз минтақаларининг тупроқ-иқлим шароитини ҳисобга олган ҳолда ўтказиш, ниҳолларнинг илдиз тизими яхши ривожланишига эътибор қаратиш, тупроқдаги озиқани етарлича ўзлаштириши учун чилла суви бериш зарур.\nЧилла суви бериш олдидан суғориш тармоқларини тозалаш муҳим аҳамиятга эга. Сабаби ариқ-зовурларда турли бегона ўтларнинг ўтган йилги қолдиқ ва уруғлари бўлиб, улар сув орқали пайкалларга тарқалиши мумкин. Кунлар илиб, ҳаво ҳарорати кўтарилиши (15–18оС) биланоқ бегона ўтлар тезда униб чиқиб, озиқа, сув, ёруғликни ғаллага нисбатан кўпроқ ўзлаштириб, ҳосилдорлик ва дон сифати пасайишига олиб келади.\nБу йилги шароитда ғаллани азотли ўғитлар билан биринчи озиқлантириш ишларини Сурхондарё ва Қашқадарё вилоятларида январнинг охири-февраль ойининг бошларида, Андижон, Фарғона, Наманган, Тошкент, Сирдарё, Жиззах, Самарқанд, Навоий ва Бухоро вилоятларида февраль ойининг ўрталарида, Қорақалпоғистон Республикаси ва Хоразм вилоятида февралнинг охири-март ойининг бошларида ўтказиш тавсия этилади.\nМавжуд ўғит сепиш мосламалари (НРУ-0.5), ўғит ташиш учун мўлжалланган транспорт воситаларини тўлиқ таъмирдан чиқариш, ўғитлаш мавсумини қисқа муддатларда якунлаш имконини беради. Шунингдек, фермер хўжаликларида 1 ва 2-озиқлантириш учун етарли миқдордаги минерал ўғитлар захирасини яратиш мақсадга мувофиқ.\nЖорий қишнинг нисбатан илиқ келганлиги шароитида зараркунанда, ҳашарот ҳамда бегона ўтларнинг ўтган йилларга нисбатан бирмунча кўп бўлиши башорат қилинмоқда. Шу боис мутахассислар томонидан ҳар гектар ғалла майдонида бегона ўтлар тури аниқланиб, талаб этиладиган ва Давлат кимё комиссияси томонидан рухсат этилган гербицид, фунгицид ва инсектицидлар захирасини яратиш лозим. Шунингдек, ғалла майдонлари ва атрофлари хас-хашаклар, ғўзапоялардан тўла тозаланиши лозим.\nМуҳим тадбирлардан яна бири – бу ниҳолларнинг қишловдан қандай чиққанлигини аниқлаш ҳамда ғаллани 1-озиқлантириш ишларини мақбул муддатда сифатли ўтказиш ҳисобланади. Бунинг учун ҳар 200 гектар майдонга биттадан кузатувчи бириктирилиши лозим.\nЭрта баҳорги озиқлантиришда азотли ўғитларни йиллик меъёрининг таъсир этувчи мода ҳисобида 25 фоизини бериш тавсия қилинади (физик ҳолда 150–160 кг/га).\nЭрта баҳорги азотли озиқлантиришни энг биринчи навбатда кечки муддатларда экилиб, қишловдан қийинчилик билан чиққан, сўнгра уруғлик етиштириш учун экилган ва ниҳоят қолган майдонларда ўтказиш тавсия қилинади. Қишловга тупланмасдан кирган ҳамда қишловдан қийинчилик билан чиққан майдонлардаги ўсимликларни қўшимча тартибда гектарига физик ҳолда 100 кг. дан озиқлантириш яхши самара беради.\nЭрта баҳорда тупроқ таркибидаги озиқа моддалари миқдори камайиб кетишидан ташқари, ўсимлик қишдан нозик ҳолда чиқади ва озиқ моддаларга эҳтиёжи ортади. Шу боис эрта баҳорги озиқлантириш кўчат қалинлигини барқарорлаштириб, ўсимликда тупланиш жараёнини жадаллаштиради, яъни 1 м2 майдонда 550–600 тагача маҳсулдор поя ҳосил қилишга эришиш мумкин. Эрта баҳорги озиқлантиришни ўз муддатида ўтказиш ҳисобига бир гектар ердан 5–7 центнергача қўшимча ҳосил олишга эришилади.\nЭрта баҳорги озиқлантиришда азотли ўғитлар меъёрини аниқлашда ўсимликларда ўсиш жараёни бошланиши муҳим ўрин тутади. Агарда ўсимликларда ўсиш жараёни кеч бошланса, бу даврга келиб ҳаво ҳарорати тез кўтарилади, ривожланиш фазаларининг ўтиш вақти ва озиқа моддаларнинг ўзлаштирилиши пасаяди. Шу даврда ўсимликда тупланиш ва генератив органлар ривожланишини кучайтириш мақсадида азот меъёрини йиллик меъёрига нисбатан 25 фоиз эмас 30 фоизга оширилиши тавсия қилинади. Эрта баҳорги озиқлантиришда азот меъёри бундан оширилганда ўғитнинг ортиқча қисми сув ёки ёғингарчилик билан ювилиб кетади.\nОзиқлантиришдан сўнг ҳар бир минтақада тупроқ намлиги ва иқлим шароитини ҳисобга олган ҳолда гектарига 700–800 м3 ҳисобида суғорилади. Суғориш жараёнида қўшимча озиқлантириш мақсадида жамғарилган маҳаллий ўғитларнинг 60–70 фоизи шарбат усулида оқизилиши яхши самара беради.\nМайсалар ривожи суст бўлган майдонларга эрта баҳорда минерал ва маҳаллий ўғитлар берилиши ўсимликларнинг ривожланиш жараёнини жадаллаштиради. Бунда асосан кеч экилган ёки ривожи паст бўлган ғаллалар эътиборга олиниши керак. Суғориш билан бирга маҳаллий ўғит – гўнгни чириган ёки ярим чириган ҳолда оқизиш тавсия этилади.\nДала кузатувчиларини кенг жалб этган ҳолда, касаллик, ҳашарот ва бегона ўтлардан кучли зарарланадиган майдонларни аниқлашга алоҳида эътибор бериш зарур.\nУшбу белгиланган агротехника тадбирларининг ўз вақтида ва сифатли бажарилиши ҳосилдорликни оширишда муҳим ўрин тутади.


«Энди ишонч, дўстлик, ҳамкорлик ва жамоавий мудофаа даври бошланди» – Камолиддин Раббимов | Azon.uz - Ахборот-таҳлилий портал\n1073 12:10 07.12.2021\n5-6 декабр кунлари Ўзбекистон Президенти Мирзиёев Қозоғистонга давлат ташрифи билан, сафарда бўлди. Бу ташриф ҳам, Ўзбекистон-Қозоғистон муносабатларидаги, бошқа сафарлар қатори, стандарт муносабатларни давом эттиради деб ўйлаган эдим. Йўқ. Икки давлат ўртасида янги руҳият, янги муносабат шаклланаяпти. Биринчи маъмурият даврида, икки давлат ўртасидаги муносабатларда носоғлом рақобат, ишончсизлик ва совуқлик устувор кўринар эди. Мен бу муносабатларни “Бжезинский синдроми” деб номлаган эдим. Сабаби, Бжезинский ўзининг “Буюк шахмат доскаси” китобида, “Марказий Осиёнинг лидери ким: Қозоғистонми ёки Ўзбекистон?” – деган савол берган эди. Ва мана шу савол икки давлат элитасининг тафаккурида мустаҳкам жой эгаллаб, носоғлом рақобатни янада кучайтирган эди.\nБугун Марказий Осиёдаги геосиёсий вазият бошқача. Қозоғистон учун, минтақавий ҳамкорлик ва мувофиқлашув – жуда муҳим. Қозоғистоннинг асосий қўшниси – РФ билан муносабатларидаги хавфли нуқталар расмийлаштирилди. Қозоғистоннинг жорий Президенти Тоқаевнинг “Биз ўзаро муносабатларда давлатимизнинг қадр-қимматини қурбон қилмаймиз!” деган оҳанги, Москванинг норозилигига сабаб бўлди.\nЎзбекистонда ҳам, ҳокимият ўзгариши билан, мутлақ янги геосиёсий қараш ва оҳанг пайдо бўлди. Давлат раҳбарларининг ички маданияти, психологияси, стратегияси ички ва ташқи сиёсатда нақадар ҳал қилувчи рол ўйнашига бу яхши бир мисол. Ўзбекистон ҳам ўзининг ички муаммоларини ҳал қилиши учун минтақавий ва ташқи сиёсатда иҳоталаниш ва ўжарлик қилиш эмас, манфаатларга асосланган интенсив ҳамкорлик сиёсатига ўтди.\nКечаги сафарга “давлат ташрифи” мақоми берилди. Бу билан Президент сайловидан кейинги биринчи давлат ташрифи Қозоғистонга тўғри келди. Нурсултон шаҳрида Ўзбекистоннинг янги элчихонаси очилди. Баҳайбат ва жуда чиройли элчихона. Ўзбекистоннинг ташқи дунёдаги элчихоналари ичида энг каттаси, энг жозибалиси Нурсултонда бўлса керак. Ўз навбатида Тошкентдаги Қозоғистоннинг элчихонаси Тоқаевнинг келишига очилса керак.\nАсосийси, икки давлат “иттифоқчилик муносабатлари” тўғрисидаги декларацияни имзолаган. Бу декларация, жуда катта сиёсий-рамзий аҳамиятга эга. Бу декларация, икки давлатнинг ўзаро координацияси юқори даражада бўлиши кераклигини англатади. Бу декларация, агарки реал ҳаётда тўлақонли ишласа, Марказий Осиё минтақасининг геосиёсий мустақиллиги учун, жиддий сиёсий платформа бўлиши мумкин.\nДемак, бир вақтлар Кремлнинг совуқ кабинетларида ёнма-ён ўтириб, бир кун фарқи билан тайинланган, ёш болаларга ўхшаб “мен лидер” деган пластик ўйинчоққа ташланиб, бир-биридан аразлаб юрган раҳбарлар даври ўтди. Бугунги вазият шундайки, давлат раҳбарлари – қуршовда қолаётган дўстларни эслатади. Бир томонда баҳайбат ва еб тўймас қўнғир айиқ, бошқа томонда аждарҳосифат катта илон, осмонда кўзлари ўткир бургут ҳам кўринади. Уларнинг ҳар бирини ўз манфаати бор. Глобаллашув – майдондаги очиқликни, ҳамма бир-бирини кўриб туришини англатади. Энди яширинишни иложи йўқ. Қочадиган жой ҳам йўқ. Энди, ўзлик асосидаги ишонч, дўстлик, ҳамкорлик ва жамоавий мудофаа даври бошланди. Бу икки давлат ўртасидаги иттифоқчилик муносабатлари, қанчалик самимий ва барқарор бўлади – вақт кўрсатади. Лекин, агарки томонлар тушунса, рақобатдан кўра, икки давлатнинг бир-бирини ҳар томонлама қўллаб-қувватлаши, иккаласи учун ҳам, яхши бўларди.\nМахсус иттифоқчилик муносабатлари Қозоғистон Ўзбекистон дўстлик\n246 22:05 24.01.2022


Американинг йирик автомобилсозлик концерни General Motors (GM) бутун дунё бўйлаб 800 минг атрофидаги Chevrolet Silverado 1500 ва GMC Sierra 1500 автомобилларини қайтариб олмоқда. Бунга рул бошқарувидаги нуқсонлар сабаб қилиб кўрсатилмоқда, деб хабар қилмоқда РИА Новости.\nКомпаниянинг маълум қилишича, ушбу автомобиллар рулидаги электркучайтиргич кўп ҳолларда паст тезликда ҳаракатланаётганда вақтинча ишдан чиқади. Агар шундай ҳолат рўй берса, ҳайдовчи автомобиль назоратини йўқотиши мумкин.\nБу чақирув 2014 йилда ишлаб чиқилган моделларга тегишли. Машиналарнинг катта қисми АҚШда сотилган. Аммо, 100 мингга яқин автомобиль бошқа бозорларга етказиб берилган.\nGM дунёнинг 30 давлатида енгил ва юк машиналари ишлаб чиқаради. Концерн бош қароргоҳи Американинг Мичиган штати Детройт шаҳрида жойлашган. Унда 225 минг киши ишлайди.\nGeneral Motors Chevrolet Silverado GMC Sierra


Ёндириб юборилган ўзбек мактаби ўрнига тиббиёт маркази қурилади | ҚИРҒИЗИСТОН ЯНГИЛИКЛАРИ\nЁндириб юборилган ўзбек мактаби ўрнига тиббиёт маркази қурилади\nЎш ва Жалолободни қайта тиклаш дирекциясининг хабар қилишича, бир йил аввал бўлиб ўтган этник низолар чоғида ёндириб юборилган мактаб ўрнига қурилаётган тиббиёт маркази маҳаллий яшовчилар талабларига биноан қурилмоқда. Мактаб собиқ ўқувчилари ота – оналари ўқув масканини қайта тиклаш керак деган фикрда.\nШаҳар таълим бошқармаси муовини Асан Артикбаевнинг сўзларига кўра, тартибсизликлар чоғида ёндириб юборилган ўзбек ёзувчиси Ҳамза Ҳакимзода Ниёзий номидаги № 13 мактабни «қайта тиклаш мумкин эмас».\n«Агар мактаб янгидан қуриладиган бўлса, уни стандартларга мувофиқ – спорт майдончалари билан қуриш керак. Спорт майдончаси учун эса жой йўқ», —деди мулозим.\nМазкур илм маскани куйиб кетгандан кейин ота оналарининг рухсати билан мактаб ўқувчилари Ўшнинг бошқа ўқув масканларига кўчирилди. Ҳамза мактабида 520 ўқувчи таълим оларди.\nЎш ва Жалолобод шаҳарларини қайта тиклаш давлат дирекциясининг билдиришича, тиббиёт маркази қурилиши Туркия ҳукумати томонидан молиялаштирилмоқда.\nДавлат дирекцияси матбуот котиби Мелис Эрназаровнинг айтишича, тиббиёт марказининг қурилишига бир миллион 300 минг АҚШ доллари сарфланади.\n«Бино икки қаватли бўлади. Қурилиш май ойида бошланган, етти ойдан кейин эса қурилиб битиши режалаштирилган», — деди Эрназаров.\nТиббиёт марказида айнан қайси мутахассислар ишлаши хозирча ноаниқ.\nОта - оналар шикоятлари\nКўпчилик ўқувчиларнинг оилалари ёндириб юборилган мактаб ён атрофида яшайдилар.\nЎғли Ҳамза мактабида ўқиган Рано Юсупова сўзларига кўра, ўқувчиларнинг ўз уйларидан йироқдаги бошқа мактабларга кўчирилиши бир қатор ноқулайликларни келтириб чиқармоқда.\n«Мактабни қайта қуриш керак эди, чунки ота оналарга болаларини ўқишга олиб бориш қийин кечяпти», — деди Юсупова.\nЁндириб юборилган мактаб собиқ ўқувчисининг онаси Одина Исломбаева фикрига кўра, ўз мактабларидан бошқа мактабларга кўчирилган ўқувчилар дарсларга қатнамай қўйганлар.\nУнинг айтишича, баъзи ўқувчилар бошқа шароитга кўника олмай ўқув жараёнидан ортда қолмоқдалар.\n«Менинг ўғлим аъло баҳоларга ўқирди. Ҳатто, синф президенти ҳам бўлган. Уни бошқа мактабга кўчиришгандан кейин у дарсларга бормай қўйди. Мен зўрға уни ўқишга кўндирдим, лекин барибир у ўз синфдошларидан ортда қоляпти», —дея безиллайди она.\nНафақахўр Тамара Турдуева ота - оналар сўзларига қўшилмаслигини айтиб, тиббиёт маркази қурилиши кераклигини айтади. Унинг сўзларига кўра, ёндириб юборилган мактаб яқинидаги поликлиника талабларга жавоб бермайди.\nБироқ, Турдуева ҳам ўқувчиларнинг бошқа мактаб шароитига кўнишлари ва узоқ йўл юришлари кераклиги муаммо эканини айтади.\nСавдогар Токтогул Эргешов янги тиббиёт маркази қурилишига хурсанд эканлигини айтиб, ўқувчиларни бошқа мактабларга кўчиририлганини тўғри, деб ҳисоблайди.\n«Мен мактаб ёнида кўп йиллардан бери савдо қиламан. Бу катта мактабда ўқувчилар сони унчалик ҳам кўп эмаслигини сезганман», —деди Эргешов.\nЧойхона ўрнидаги мактаб\nШаҳар таълим бошқармаси муовини Асан Артикбаев сўзларига кўра, Қирғизистон жанубини қайта тиклаётган ривожлантириш ва техник ҳамкорлик бўйича Халқаро агентлиги Ҳамза мактаби ўқувчилари учун эски чойхонани таъмирлаш ва уни мактабга айлантириш учун янгидан жиҳозлашга пул ажратган.\nМаҳаллий ҳукумат вакилларига кўра, эски чойхона, эндиликда мактабга айланган бинога Ҳамза мактабинг бошланғич синф ўқувчиларини жойлаштирганлар. Янги ўқув масканини Владимир Ленин номи билан номланган.\nИюн воқеалари чоғида №13 мактабдан ташқари яна икки ўзбек мактабларига ҳам турли зарарлар етказилган. Жумладан, Ўшдаги Владимир Ленин ва Қорасув туманидаги Лев Толстой мактаблари.\nРасмий маълумотларга кўра, бир ийл аввал рўй берган этник тўқнашувлар натижасида 427 киши оламдан ўтган ва икки мингдан зиёд инсонлар турли жароҳатлар олганлар.\nБундан ташқари, тартибсизликлар чоғида икки мингга яқин тижорат масканлари ва корхоналар зарар тортганлар. Ҳукумат келтирилган зарарни 2,2 миллиард сом дея баҳолаган.\nАввалги мақолаЎш кўчалари ёритилади\nНавбатдаги мақолаРадио-выпуск KLOOP.KG


Ҳизб-ут-Таҳрир ва Ислом Каримов (1-ӄисм)\nФарангис Саид Шу йил март охири - апрел бошларида Тошкент ва Бухорода портлашлар содир этилганидан сўнг Ўзбекистон раҳбариятининг Ҳизб-ут-Таҳрир ташкилотига муносабати янада кескинлашди.\nЁдингизда бўлса, 2004 йил 29 март куни Тошкентда бир неча портлаш содир этилганидан сўнг Ўзбекистон расмийлари бу ҳаракатлар учун жавобгарликни исломий гуруҳлар зиммасига юклади. Хусусан, Ўзбекистон Бош Прокурори Рашид Қодиров ўша куни ўтказилган матбуот анжуманида бундай деган эди:\n”Портлашларни уюштирганларнинг Ҳизб-ут-Таҳрир ва ваҳобийлар билан, яъни Ўзбекистон исломий ҳаракати билан алоӄаси борлиги хусусида ӄўлимизда етарли маълумот бор, - ” деди Ўзбекистон Бош Прокурори.\nРасмийлар шу йил март охири - апрел бошларида Тошкент ва Бухорода, июл ойида эса Тошкентда уюштирилган бир неча портлашни айнан ҲТ уюштирганини таъкидлаб, ташкилот аъзолари, деб гумон ӄилинган шахсларни ӄўлга олиш амалиётлари кўламини кенгайтирди.\nЎзбекистон Президенти Ислом Каримов сўнгги ой ичида 2 марта нафаӄат ҲТни, балки унга ваколатхона очишга рухсат берган Британия ва МОдаги айрим мамлакатларни ҳам танӄид остига олди:\n”Европада Германия ҲТни ғайриӄонуний, деб эълон ӄилган. Айни ваӄтда Британияда ҲТнинг бош ӄароргоҳи жойлашган. У ерда ҳеч ӄандай муаммосиз ғайриинсоний талаблар ва мафкура илгари сурилади.”\nҲар йили сентябр ойида АҚШ Давлат Департаменти халӄаро террорчилар ва террор ташкилотлари рўйхатини эълон ӄилади. Рўйхатга киритилган шахс ва гуруҳларга нисбатан санкциялар ӄўлланилади. 2000 йилда биринчи бор АҚШ ҳукумати ушбу рўйхатга Ўзбекистон исломий ҳаракатини киритган эди.\nДунё ҳукуматлари турли йўллар билан АҚШ ҳукумати тузадиган рўйхатга муайян ташкилотларни киритишга ҳаракат ӄилади. Афтидан, Ўзбекистон ҳукумати ушбу рўйхатга ҲТ ташкилотининг ҳам киритилиши устида ишламоӄда.\nИслом Каримовнинг Британияни танӄид ӄилиши бежиз эмас. ҲТнинг Лондондаги ваколатхонаси раҳбари доктор Имрон Воҳид Ўзбекистон Президенти ҳаӄидаги кескин чиӄишлари билан танилган. Бундан ташӄари, расмий Лондоннинг Тошкентдаги вакили, элчи Крейг Мюррейнинг танӄидий чиӄишлари анчадан буён Каримов ҳукумати расмийларининг жиғига тегаётган эди. Британия раҳбарияти Ўзбекистон билан муносабатларда инсон ҳуӄуӄларини таъминлаш ва бошӄа демократик ислоҳотларни амалга ошириш борасидаги талабларини тўхтатмаслигини тушунган Каримов Британияни ҲТга бошпана берганлик учун танӄид ӄила бошлаган кўринади. Ваҳоланки, д-р Имрон Воҳидга кўра, ОВОЗ ҲТнинг бош ӄароргоҳи Лондонда эмас, балки Иорданияда жойлашган.\nПрезидент Каримовнинг ҲТга ӄарши, унинг назарида, етарлича кураш олиб бормаётган ӄўшни мамлакатларни танӄид ӄилиши эса янгилик эмас.\nБу сафар у шундай деди:\n”Ўзбекистон ва 16 араб давлати, ӄолаверса бутун цивилизациялашган дунёда ушбу ташкилот фаолияти ман этилган бўлса-да, ӄўшни Қозоғистонда уни ғайриӄонуний, деб эълон ӄилиш ҳаӄида энди ўйлашмоӄда. Қирғизистон парламентида эса ҲТ фаолиятини ӄонунийлаштириш ҳаӄида гап кетяпти. Буни ӄандай тушуниш мумкин, ахир!”\nБироӄ, ўтган ойда Қозоғистон Миллий хавфсизлик ӄўмитаси матбуот котиби Кенжебулат Бекназаров расмий Астана ҳам ҲТга ӄарши кураш олиб бораётганини таъкидлаган эди:\n”Умуман, ҲТ ва у каби ташкилотлар Конституциямизга зид равишда фаолият юритмоӄда. Албатта, ҳукуматимиз, ӄолаверса, Қозоғистон Миллий хавфсизлик ӄўмитасининг маӄсади ҲТ аъзоларига ӄарши курашишдир. Бу, аслида, бизнинг вазифамиз.”\nКаримовнинг “Қирғизистонда ҲТни ӄонунийлаштириш ҳаӄида гаплар бор”, деган баёнотига расмий Бишкек ҳеч ӄандай муносабат билдирмади. Аммо парламент депутати Алишер Абдумўминов ” бизнинг Парламентда ҲТ исломий диний уюшмани ӄонунийлаштириш ҳаӄида гап бўлган эмас,” - деб айтди.\nҲТ маӄсади Марказий Осиё, хусусан Фарғона водийсида халифаликни барпо этиш эканини баён ӄилган. Айни ваӄтда у ўз маӄсадига зўравонликсиз, тинч йўл билан эришиш йўлини танлаганини таъкидлайди.


Бизни меҳмон деманглар [Ahmadjon Meliboyev]\nТақдир тақозоси билан Ватандан олисда — ўзга бир юртда туғилиб, ўзга бир юртда истиқомат қилаётган ватандошларимиз билан суҳбатлашиб ўтирар эдик. Телефон жиринглаб қолди. Гўшакни кўтардим ва, беихтиёр:\n— Узр, Америкадан меҳмонлар келишган, бироз банд эдим, кейинроқ телефон қиласизми, — дебман.\n— Ватандош, — деди меҳмонлардан бири норози оҳангда, — сиздан илтимос, бошқа ватандошлардан ҳам ўтиниб сўраймиз, бизларни меҳмон деманглар. Ахир, қанақасига меҳмон бўлайлик? Ота-боболаримизнинг киндик қони тўкилган юртда, ўз юртимизда, ўз Ватанимизда, ўз уйимиздамиз-ку, ахир. Меҳмон эмасмиз, бизни худдики ўзингиздек билинг. Неча йиллар олис юртларда ўзга байроқларга сиғиниб, ўзга мадҳияларни куйлаб, ўзга қадриятларга амал қилиб келдик. Қанча-қанча жигарларимиз Ватаннинг бир сиқим тупроғи, бир қултум суви, бир насими бўйига ета олмай оламдан ўтиб кетишди. Истиқлол туфайли бизлар яна Ватанли бўлдик. Уни кўриб, нон-тузидан баҳраманд бўлиб ўтирибмиз, бизни меҳмон деманглар...\nОчиғи, кейинги пайтларда бундай эътирозларни такрор-такрор эшитишга тўғри келмоқда. Меҳмондўст, бағрикенг, борини баҳам кўрадиган халқмиз. Дунёнинг не-не бурчакларидан ҳар куни юртимизга неча юзлаб, минглаб меҳмонлар келишади. Кўчалар, сайилгоҳларда, мустақиллик йиллари бунёд этилган гўзал кошоналарда, ҳар куни, ҳар соатда тўп-тўп хорижликларни, жаҳонгашта сайёҳларни кўриш мумкин. Эрталабки ошлар, кечки висол оқшомларида ҳам меҳмонлар алоҳида иззатда. Сервис хизмати дунё андозаларидан қолишмайдиган замонавий ресторан, хусусий емакхоналарга ҳадеганда ўзимизча боравермаймиз, аммо меҳмон келиб қолса, ҳурмат маъносида албатта олиб борамиз. Меҳмонлар баҳонасида шу чоққача ўзимиз кўрмаган жойларни кўрамиз, кўҳна обидаларимизни биргалашиб томоша қиламиз. Ҳеч ким юртимиздан кўнгли тўлмай кетмасин, хурсанд бўлсин, яна қайтиб келсин, деймиз. Xайрлашаётганимизда «Узр, яхши меҳмон қила олмадик, бироз шошиб қолдик, буниси ҳисобмас, бошқа келинглар, бола-чақаларни ҳам олиб келинглар», деймиз. Ва бу гапларни шунчаки мулозамат учун эмас, чин дилдан, самимий айтамиз.\nНега шундай деймиз? Бунинг боиси шуки, меҳмон, аслида, дуч келган, синалмаган жойга келмайди. Одамлар бир-бирларини тушунмай нифоқлашаётган, қуролли можаролар авж олиб турган, халқ, миллат ўз йўлини топа олмай, бошидан не-не мушкулотларни ўтказаётган маконларга ҳеч ким «Қани, кетдик, меҳмон бўлиб келамиз», дея отланмайди. Меҳмон ўзидан тинчиган, ўзидан кўпайган, аҳил-иноқ яшаётган, хирмонига барака кирган, кўнгли ҳам, осмони ҳам очиқ жойларга келади. «Меҳмон келар эшикдан, ризқи келар тешикдан» деганларидек, қалби пок, нияти улуғ инсонларнинг қадами, албатта, қутлуғ келади. Меҳмон баҳона гина-қудуратлар унутилади, яхши амалларга туртки берилади. Шу боис ҳамки, меҳмонни отамиздай азиз кўрамиз, уйимизнинг тўрига ўтқизамиз, елкаларига тўн ёпамиз, белларини белбоғ билан маҳкам боғлаймиз. Ота-боболаримиз бу ишни минг-минг йиллар давомида муттасил ва беминнат бажариб келишган ва биз ҳам худди шундай қилишга бурчлимиз. Лекин...\nЛекини шуки, меҳмон деганлари жуда умумий тушунча. Меҳмон мақомида юртимизга келиб-кетаётганлар орасида, афсуски, гулзорда очилиб турган турфа хил атиргулларга эмас, кимнингдир пича ҳафсаласизлиги билан вақтида юлиб ташланмаган бир туп алафга кўзи тушадиган ва бу ҳолатдан худди йўлдан шоколад топиб олган боладек хурсанд бўлиб, юртларига қайтгач катта фалсафий умумлашмалар чиқарадиганлари ҳам йўқ эмас. Бундайларга минг бор илтифот кўрсатинг, бошингизга кўтаринг — фойдаси йўқ. Йўлда бир муҳтож қўл чўзиб турган бўлса, бир жойда ахлат вақтида олиб кетилмаган бўлса, бирор девор ёмғирда сал қийшайиб қолган бўлса, шу муҳим. Демакки, бундайларнинг меҳмон деган мўътабар сўзга ҳеч қандай алоқаси йўқ.\nОлий Мажлис қуйи палатасига сайлов муносабати билан Америка Қўшма Штатларидан расман кузатувчи бўлиб келган миллатдошларимиз — Америкада истиқомат қилувчи туркистонликлар жамиятининг президенти Абдулла Xўжа ва шу жамиятнинг фидойи фаолларидан бири, тадбиркор Лутфулла Тўрани ҳам меҳмон десак, тўғри бўлмайди. Улар ўзимизникилар, Яратган эгамнинг не-не синовларини бошларидан ўтказган жабрдийда авлодларнинг муносиб фарзандлари, давомчилари. Ҳуррият, Ватан, Озодлик деганда қалблари биздан кўра кўпроқ жунбушга келадиган, мадҳиямиз куйланганида, байроғимиз мўътабар биноларнинг пештоқларида ҳилпираганида кўзларидан бизнинг кўзларга нисбатан кўпроқ ва мўлроқ ёш оқадиган ватандошларимиз.\nИстиқлолнинг ўн уч йилидаёқ биз, Ватан ичкарисида, жуда кўп нарсаларга кўникиб бўлдик. Кейинги юз йил, юз эллик йил ичида ҳеч кимнинг ҳатто хаёлига келмаган воқеаларнинг гувоҳи бўлиб турибмиз. Ўзбек бола жаҳон чемпиони бўлди, Япония, Кореяга бориб, айни шу мамлакатларга хос спорт турлари бўйича маҳаллий полвонларнинг курагини ерга теккизиб қайтди, шохмот тожини кийдик, ўзимизда ишлаб чиқарилган машиналарни миниб юрибмиз, ёш олимларимизнинг ютуқлари дунёни ҳайратга солмоқда. Сирдарёлик бир деҳқон Америкада қовун экиб юрибди, Солижон Шарипов фазо кемасида яна парвоз қилди. Бунақанги ютуқларга деярли ажабланмай қўйдик. Чиқади-да, нима бошқалардан кам жойимиз борми, дея бемалол чойни ўгириб ўтирибмиз. Аммо Абдулла Xўжа, Лутфулла, Xалил, Фатҳулла, Насрулло Тўралар, Жўра қори акалар, Рўзи Назар, Анварбек, Давронбек акаларга айцангиз, болалардай қувонишади, кўзларига ёш олиб, Аллоҳга шукроналар айтиб, бир-бирларини бағриларига босишади. «Миллатдошларимиз орасидан янги-янги буюк шахслар чиқиши муқаррар, — дейишади улар. — Мана, Майкл Жексоннинг менежери ҳам ўзбек-ку! Миллатни камситиш даврлари ўтиб кетди». Алоҳида фахр ва ғурур билан айтилади бу гаплар. Чунки улар ўзимизникилар. Биз бу ерда бу ёруғ кунларни қанчалар интиқиб кутган бўлсак, улар олисда, ватансизликда айнан шундай кунлар келишини дил-дилдан истаганлар, умид қилганлар.\nАбдулла Xўжа Ватан ташқарисида, Афғонистоннинг Қобул шаҳрида туғилган. Туркия ва Англияда таҳсил олган. 1974 йилдан буён Америкада муқим истиқомат қилади. Оилали, беш нафар фарзанди бор. Унинг Ватан тўғрисидаги илк таассуротлари бобоси Абдураҳим оқсоқол ва отаси Акбархўжа акаларнинг, ватансизлик дардида эзилган, хўрланган, бугунги қутлуғ кунларга етиб келолмаган неча юзлаб ватандошларимизнинг андуҳли ҳикоялари, хотиралари асосида шаклланган. Xорижда узоқ йиллар гоҳ оч, гоҳ тўқ, гоҳ умид учқунлари йилтиллаб ҳаёт кечирган, қорин қайғуси билан эмас, Ватан, миллат қайғуси билан нафас олган ватандошларни руҳлантириб, тўғри йўл-йўриқ кўрсатган, «езилманглар, тушкунликка тушманглар, Ватанимиз барибир бир куни озод бўлади, ҳуррият бўлади, ана ўшанда ўз Ватанимизга, ўз миллатимизга бегона бўлиб қолмайлик, тилни унутманглар, урф-одатларимизни унутманглар, болаларни ватаний, миллий қадриятлардан бохабар қилиб тарбияланглар, уйда она тилимизда сўзлашинглар» дея даъват қилиб чарчамаган, бу борада кўп азиятлар чеккан Жўра қори аканинг айтишича, Абдулла Xўжанинг она томондан бобоси Абдухалил оқсоқол илмли, маърифатли киши бўлган. Афғонистонда шахсий кутубхона очган. «Калила ва Димна»ни шу кутубхонада ўқиганман, — дейди қори ака. — У пайтлари дунёвий ишлардан бохабар, мулоҳазали, фикрли одамларни «Калила ўқиган», яъниким, ўзимизнинг ибора билан айтганда, «чойхона кўрган» дея таърифлашар эди.\nАбдулла Xўжа билан илк бор 1992 йили учрашганмиз. Ўшанда оталари Акбархўжа ака (Аллоҳ раҳматига олган бўлсин) билан узоқ суҳбатлар қурганмиз. Мустақиллик энди-енди тета-поя қила бошлаган кезлар. Абдулла Xўжанинг уйидан меҳмон аримайди. Ўртаҳол тадбиркор, вақти зиқ, тинимсиз елиб-югуриши зарурлигига қарамай, ватандошларни кутади, меҳмон қилади, Ўзбекистонда кечаётган воқеа-ҳодисалар, ўзгаришларни бор вужуди билан эшитади.\nТўқсонинчи йиллар бошларини эслайлик. Кунда, кунора кўз кўриб, қулоқ эшитмаган янгилик, ўзгариш. Эркин ва озод бир давлатнинг тамал тошлари қўйилмоқда. Собиқ империянинг таъсири ҳали кучли. Ундан қолган мажруҳ иқтисоднинг таги кўриниб қолган. Ҳар соҳада тақчиллик, пештахталар ҳувиллаб ётибди. Бундай шароитда бошқаларни қўятурайлик, ўзимизда ҳам мустақиллик нима эканлигини англамай, очиқдан-очиқ иккиланиб турганлар, панага ўтиб олганлар қанча эди? (Нимасини айтамиз, яқин-яқингача ҳам ҳар эҳтимолга қарши эски совет паспортларини, комфирқа билетларини асраб-авайлаб юрганлар бўлди-ку.) Мана шундай бир пайтда ташқи дунёда, ўзга бир муҳитда туғилиб вояга етганлар, дунёқарашлари тамомила бошқа бир шароитда шаклланганлар учун олис Ватандаги кечмишларни ҳазм қилиш осон эмасди. Ишониш қийин эди. Шу боисдан ҳам улар Аллоҳга шукроналар айтиб, ўзларига эмас, Мустақилликка, Ҳурриятга умрбоқийлик тилар эдилар, миллатни ёруғ йўлга бошлаган йўлбошчи Ислом Каримов ҳақига дуо қилар эдилар.\nЎтган асрнинг эллигинчи йилларида Ню-Ёркнинг Бруклин деган гавжум жойида Америкага доимий яшаш учун кўчиб келган туркистонликлар ташаббуси билан «Америка-Туркистон» жамияти ташкил этилиб, бу ерда кўплаб ватандошлар ўзаро мулоқотда бўлишар, турли маданий-маърифий тадбирлар ўтказишар эди. Айтишларича, бу жамият учун бино сотиб олишга бир неча ватандошлар қаторида асли наманганлик, Америкада муҳандислик маҳорати билан анча ном қозонган Исоқжон ака ҳам жиддий ҳисса қўшган экан.\nАбдулла Xўжа 28 ёшида ана шу жамиятга илк марта раҳбар этиб сайланди. 1984 йили Қўшма Штатларнинг ўша пайтдаги Президенти, тарихга «коммунизмнинг гўркови» номи билан ҳам кирган Роналд Рейган (Москвага расмий ташриф билан келганида, кутилмаганда «ўзбекларнинг буюк шоири» деб ҳазрат Алишер Навоийни эслаб қолганлиги ёдингизда бўлса керак) мазлумлик асоратини бошидан кечирган халқларнинг фаол вакилларини Оқ уйга таклиф этади. Таклиф этилганлар орасида Абдулла Xўжа ҳам бор эди. Шу учрашувдан кейин жамият иши янада фаоллашади. — «Жамиятимиз Ўзбекистоннинг АҚШдаги элчихонаси, БМТдаги ваколатхонаси, Ню-Ёркдаги Бош консуллиги билан яқиндан алоқа ўрнатган, — дейди суҳбатдошим. — Ҳар икки мамлакат ҳаётидаги миллий байрамларни оилалар билан жам бўлиб нишонлаймиз. Ватанимиздан келган расмий арбоблар, маданият ва санъат намояндалари, хусусан, таниқли санъаткорлар билан бўлган учрашувларимиз биз учун, болаларимиз учун нақадар тотли бўлишлигини билсангиз эди. Истиқлол шарофати билан, мана, Ватанга учинчи бор келишим. Ҳар келганимда кўзимга ёш оламан. Бу ёруғ кунларни қанча-қанча фидойи миллатдошларимиз кўра олишмади. Раҳматли отам саломатликлари туфайли кела олмадилар. Бугунги озод Ўзбекистонни, Қўқон, Марғилонни кўра олмадилар. Xудо насиб эца онамни, рафиқам, фарзандларимни олиб келаман...»\nСаҳоватли ватандошларимиздан бири, замонавий маърифатпарвар Насрулло Тўра эслаб кетади. Xорижда яшаб қолган миллатдошлар ичида Обижўш қори деган киши бўлган экан. Бир умр чой ўрнига доғ сув ичганлари учун шундай ном беришган экан. Шу киши умрининг охирида эскиб, пилталари чиқиб кетган афтодаҳол бир дўппини кўкракларига маҳкам босиб юрар эканлар, азбаройи эскиганидан кийишга яроқли бўлмай қолган экан. «Қори, қўйинг шу эски матоҳни» дейишса, «Эҳ, қазойим еца, кафаним устига шу дўппини қўйиб кўминглар, токи Мункар-Накир ўзбеклигимни билсин» деяр экан. Ўттизинчи йиллари қанчадан-қанча ватандошларимиз шўролар зулмига чидамай, Ватанни тарк этганларида, кўпларнинг ҳаёти Амударёнинг ўзида ниҳоясига етган. Болалар йиғлаб қолса, чегарачилар билиб қўйиб, отиб ташлашади, дея норасидаларга кўкнор суви ичиришган...\nИккинчи суҳбатдошим — тадбиркор Лутфулла Тўра. Оилада етти ўғил. Ҳаммалари хорижда туғилиб вояга етишган. Абдулла Xўжа иккалалари билан суҳбатимиз сира тугамайди. Меҳмонлар (яна меҳмонар деяпман, ўрганиб қолгандан кейин қийин экан-да...) Ташқи ишлар вазирлигида, Ислом университетида, хорижий мамлакатлар билан маданий алоқалар жамиятида қабул қилиндилар, Қатағон қурбонлари, Шаҳидлар хотираси майдонларини, театрларимизни, мустақиллик даврининг маҳобатли иншоотларини бориб кўрдилар. Сайлов куни Зарафшон шаҳрида бўлиб, она замин қаъридан олтин қазиб олиш жараёнини ўз кўзлари билан кўрдилар. Ҳамроҳларимиздан бири аеропортда лутф қилиб, «тилла конига бораяпсизлар экан, ҳар қалай, қуруқ қайтаришмас», деган эди, Лутфулла ака ҳозиржавоблик билан деди:\n— Ватандан олиб кетиш эмас, Ватанга олиб келиш керак...\nБу гап кеча-яқинда ҳаммамизнинг кўз ўнгимизда содир бўлган баъзи воқеаларни ёдга солади. Ватанга тадбиркорлик ниқоби остида келиб, тубсиз ҳамёнларининг оғзини ланг очиб, ҳаммани аёвсиз шилиб-ўмариб кетганлар, эндиликда эса бўлар-бўлмас фисқу-фасод гапларни тарқатиб юрганлар ҳам бўлди-ку.\nЛутфулла Тўра ҳикояси:\n— Мустақиллик қандай қўлга киритилганлигини, у қандай асраб қолинганлигини яхши биламан. Шўролар салтанатининг сўнгги кунлари, халқимизнинг ўша йиллардаги аҳволи тасаввуримда бор. Дунёдаги қанча-қанча халқлар ўз озодликларини сақлаб билмаганлар, ҳурриятга эришганлар, аммо хотиржамликка берилиб, кўп фурсат ўтмай бу неъматдан жудо бўлганлар. Ислом Каримов жаноблари Ўзбекистон парламентида мамлакатни мустақил, деб эълон қилибди, деган хабар, биз учун билсангиз, худдики осмонда янги бир қуёш порлагандек бўлган эди. Ўшанда ўзимизни дунёдаги энг бахтиёр одамлардай ҳис этган эдик, бутун ғам-андуҳларимиз, ватансизлик азоблари унут бўлгандай эди. Бугун ҳам, она тупроғимда туриб айтаманки, биз ҳаммамиз бахтли инсонлармиз, Яратган эгамнинг назари тушган мўътабар бир заминнинг фарзандларимиз. Миллатимиз бошига Ислом Каримовдай улуғ бир инсоннинг келиши ҳаммамизнинг ҳам бахтимиз. Агар мендан, бугунги куннинг энг муҳим иши нима, деб сўрасалар, ҳеч иккиланмай, шу инсон атрофида жам бўлинглар, ҳурриятни қадрланглар, уни бало-қазолардан асранглар, деган бўлар эдим. Бепарволик, хотиржамлик хатарли нарса, дунё ишларидан бохабар бўлиб туринглар, деяр эдим. Президентимизнинг огоҳликка даъватлари ҳар бир кимсанинг, хоҳ у ёш бўлсин, хоҳ кекса бўлсин, қулоқлари остида жаранг бериб туриши керак...\nСуҳбатдошларимдан якунланаётган сайлов жараёни, ватандошлар, хусусан, ёшлар тўғрисидаги таассуротларини сўрайман.\n— Мамлакат йилдан йилга, кундан-кунга обод бўлиб бораётганини кўриб турибмиз, — дейишади улар. — Аммо, энг катта ўзгаришни ёшларда кўрдик. Улар орасида бугунги мураккаб дунё сиёсатини, сир-синоатини яхши тушунадиган, соғлом фикрлайдиган, мустақил равишда чуқур мулоҳаза юритадиганлари кўп. Миллат тараққийси учун бу жуда муҳим нарса.\n— Сайлов баҳсларининг бир нечасини телевизиондан тингладим ва эътибор қилдимки, — дейди Абдулла Xўжа, — ёшлар, хусусан аёллар орасида янги-янги миллат фидойилари, журъатли сиёсатчилар, тадбиркору ишбилармонлар етишиб чиқмоқда экан.\n— Мен яна бир нарсадан қувондим, — дейди Лутфулла Тўра, — Ислом университетига борганимизда у ерда чинакам замонавий олий ўқув юртини кўрдим. Талабалар дунёвий илмларни ҳам ўрганишаётганига, бўш вақтларида мусиқа, жисмоний тарбия билан шуғулланишаётганига гувоҳ бўлдим. Лекин... Биласизми, дилимда бир гап бор, айтмасам бўлмайди. — Лутфулла аканинг кўзлари ёшланади, ич-ичидан бир хўрсиниқ келади. — Миллий ҳиссиёт жуда нозик туйғу. Бу туйғу ватансизлик доғини кўрган оталаримизда кучли эди. Собир Сайхоннинг отаси «Ватан, Ватан», дея жон берган. Отам раҳматли эртаю кеч «Чуст, Чуст» дер эдилар. Бу сўз нима маъно беришини ҳам билмас эдик. Миллий ҳиссиётни биз ҳам мумкин қадар сақлаб қолдик. Аммо у бизнинг ўрнимизни босадиган болаларимизда, ўзга бир оламда кўз очиб ўзга бир қадриятлар таъсирида вояга етаётган набираларимизда қандай бўлади?\nБу саволнинг жавобини биламан, ўзим мисолимда, хориждаги дўст-қадрдонларим мисолида кўриб, англаб турибман. Америкада, бошқа йирик давлатларда ҳам, ота-бола, оилавий муносабатлар бутунлай бошқача. Шундай ҳолатлар бўладики, ҳатто ўз жигарингга ҳам бир нима дея олмайсан...\nЮртдошларимизнинг Ватан бўйлаб сафарлари, одатдагидек, Тошкент аеропортида ниҳоясига етди. Xайрлашув олдидан улар Юртбошимизнинг тўқсонинчи йиллар бошларида айтган бир сўзларини эсладилар. Ислом Каримов мамлакат ташқарисида яшаётган миллатдошларимизнинг тақдирига бефарқ қарамаймиз, деган эдилар. Мустақил Ўзбекистондан дунёга дадил таралган бу сўзлар ўшанда неча-неча минг-минг кишиларга худди қордан кейинги лоладек ажиб бир руҳ бахш этганини билмаган эканмиз...\nMuallif: Ahmadjon Meliboyev\n1 Bizni mehmon demanglar [Ahmadjon Meliboyev] 251


05.01.2021 – TDIU\nМуаммолар муҳокама қилиниб, тегишли вазифалар белгилаб олинди\n2021.01.05 20:27 75\nБугун, 5 январь куни Тошкент давлат иқтисодиёт университети ректори Қўнғиротбой Шарипов ТДИУ академик лицейи педагог жамоаси билан учрашув ўтказди.\nУчрашувда илмий фаолият, ўқув жараёнилари, ўқувчиларнинг илм олишга бўлган қизиқишларини рағбатлантириш, битирувчиларнинг олий таълим муассасаларига кириш қамровини ошириш масалалари муҳокама қилиняпти.\nОлдинда турган масалаларни самарали амалга оширишда мавжуд муаммолар ва уларни хал қилиш бўйича таклифлар муҳокама қилинди.\nМаълумот ўрнида. ТДИУ академик лицейининг лойиҳа қуввати ўқув биноси 950 ўринли. 2020/2021 ўқув йилида 1 та Аниқ фанлар (иқтисод) йўналиши мавжуд бўлиб, ҳозирги кунда 543 нафар ўқувчи таҳсил олаяпти. Жорий ўқув йилида академик лицейда жами 61 нафар фан ўқитувчилари мавжуд бўлиб, булардан 37 нафари асосий (6 нафар 16,2 фоизи бош ўқитувчи, 8 нафар 21,6 фоизи етакчи ўқитувчи, 7 нафар 18,9 фоизи катта ўқитувчи ҳамда 16 нафар 43,2 фоизи олий маълумотли), яъни асосий штатдаги ўқитувчиларнинг 56,8% тоифали ўқитувчиларни ташкил қилади.\nТошкент давлат иқтисодиёт университети академик лицейини 2018-2019 ўқув йилида 442 нафар ўқувчи битирган бўлиб, шундан 223 нафари ОТМ га ўқишга кирган бу эса 50,45% кўрсаткични кўрсатади. 2019-2020 ўқув йилида эса 193 нафар ўқувчи битирган бўлиб, шундан 118 нафари ОТМ га ўқишга кирган бу эса 61,14 фоизни ташкил этади. Ўтган ўқув йилига нисбатан 10,69% га юқорилади.\nТошкент давлат иқтисодиёт университети академик лицейида ўқувчиларнинг бўш вақтларини мазмунли ташкил этиш бўйича бир қатор ишлар амалга оширилди, жумладан академик лицейда 2 та пуллик (иш ҳақи тўланадиган) “Ёш тадбиркор” ва “Корпоратив бошқарув” тўгараклари фаолият юритади, тўгаракка 60 нафар ўқувчилар жалб қилинган. Бундан ташқари 15 та фан тўгаракларига 200 нафарга яқин ўқувчилар жалб қилинган. 3 та “Шахмат”, “Шашка” ва “Стол тенниси” спорт тўгараклари фаолият юритмоқда уларга 56 нафар ўқувчи-усмирлар ва қизлар жалб қилинган. Ташкил этилган тўгаракларга 312 нафардан ортиқ ўқувчилар қамраб олинган. Чуқурлаштирилган фанлар бўйича дарсдан кейин қўшимча дарслар ташкил этилган.\nPosted in YangiliklarLeave a Comment on Муаммолар муҳокама қилиниб, тегишли вазифалар белгилаб олинди\n2021.01.05 19:37 95\nБугунги модернизация жараёнлари, ислоҳот ва ўзгаришлар натижадорлигини таъминлаш янги авлод кадрларини етиштириш масаласи билан чамбарчас боғлиқ. Бу ўз навбатида дунёдаги замонавий ўқув дастурлари ва ўқитиш методикаларини ўрганиш орқали ёшларни фикрлашга чорлайдиган методика асосида ўқитишни ташкил этишни тақозо этади.\nТашқи ишлар вазирлиги кўмагида Тошкент давлат иқтисодиёт университети дунёнинг еткачи ва илғор тажрибага эга университети билан янги лойиҳаларни амалга оширмоқда.\nМаълумки, Финляндия таълими ва инновацияси бутун дунёда ўз ютуқлари билан ном қозонган. Ҳозирда Финляндиянинг Ўзбекистондаги фахрий консуллиги ва Финляндиянинг Finest Future компанияси ҳамкорликда мамлакатимизда ахборот-коммуникация ва тадбиркорликни ривожлантириш бўйича йирик лойиҳаларга старт берилган. Тошкент давлат иқтисодиёт университети ушбу лойиҳаларда илк ҳамкор университет сифатида иштирок этмоқда.\nШу муносабат билан, 2021 йил 5 январь куни Тошкент давлат иқтисодиёт университетида Финляндиянинг Турку амалий фанлар университети ҳамкорлигидаги “Ахборот технологиялар ва тадбиркорлик” бакалавриат таълим йўналиши бўйича қўшма таълим дастурининг очилиш тадбири ўтказилди.\nТадбирда Ўзбекистон Республикаси ташқи ишлар вазири ўринбосари Шерзод Асадов бошчилигидаги бир қатор Ўзбекистоннинг чет элдаги элчихоналари вакиллари, Финляндиянинг Ўзбекистондаги фахрий консули Алишер Жўраев, Ўзбекистон Республикаси Олий ва ўрта махсус таълим вазирининг биринчи ўринбосари Ўктам Саломов, Тошкент давлат иқтисодиёт университети раҳбарияти билан бир қаторда Турку амалий фанлар университети ректори Веса Таатила (Vesa Taatila), Европанинг энг йирик инноватор тадбиркори ҳисобланган Питер Вастербака (Peter Vesterbacka) ва Finest Future вакиллари каби бир қанча нуфузли меҳмонлар иштирок этди.\nДастурнинг ўзига хослиги шундан иборатки, унда талабалар 1+3 шаклида таълим оладилар ҳамда Финляндия компанияларига ишга қабул қилинадилар. Яъни, дастур иштирокчилари дастлабки 1 йил Ўзбекистонда ва кейинги 3 йил Финляндияда таълим оладилар. Шунингдек, талабалар Финляндиянинг АКТ компаниялари, стартапларида амалиёт ўташади ва ишга қабул қилинади.\nДастлабки келишувларга кўра, қўшма таълим дастури бакалавриат босқичида “Ахборот технологиялари ва тадбирколик” ҳамда “Бизнес ахборот технологиялари ва тадбиркорлик” таълим йўналишлари бўйича талабаларни қабул қилиши режалаштирилган.\n“Президентимиз олий таълим тизимини ривожлантиришда Финляндия тизимини ўрганиш ва унинг яхши томонларини ўқув жараёнига жорий қилиш борасида қатор топшириқлар берган эди. Мана шу топшириқларнинг амалий тасдиғи сифатида бугун Финляндиянинг Турку амалий университети билан қўшма дастурга имзо чекдик”, дейди Тошкент давлат иқтисодиёт университети ректори Қўнғиротбой Шарипов.\n“Таълим тизими бўйича ўқув жараёнининг бир йили Ўзбекистонда, уч йили эса Финляндияда ташкил қилинади. Талабаларимиз ўқиш жараёнининг ўзида амалиётда қатнашишади, ўқиш жараёнининг ўзида тадбиркорлик фаолиятини олиб боришади. Ёшларимиз ўқиш жараёнларини тугатгач эса уларда 1-2 йил давомида ўзининг бизнесини ташкил қилиш, нафақат ўзини, балки ўзбекистонлик ёшларни ҳам иш билан таъминлаш имконияти пайдо бўлади”, дейди университет ректори.\nРекторнинг сўзларига кўра, қабул жараёнларида ёшлардан инглиз тилини билишлари талаб қилинади. Бирламчи босқичда ўқув жараёни учун тўлов шакли контракт асосида амалга оширилади. Финляндияда таълим олган талабалар ўша ердаги АКТ компаниялари ва стартапларида амалиёт ўташади ва ишга қабул қилинади. Шунингдек, талабалар учун грантлар ҳам ташкил қилиниши кўзда тутилмоқда.\nШуни айтиш керакки, ушбу лойиҳа Европанинг энг йирик инноватор тадбиркори ҳисобланган Питер Вастербака (Peter Vesterbacka)нинг етакчилигида амалга оширилади ҳамда инновацион ёндашувлари асосида ташкил этилади.\nУшбу қўшма таълим дастур битирувчиларнинг Финляндия компанияларида амалиёт ўташлари ва ишга қабул қилинишларига қаратилган.\nБу йил қўшма дастур бўйича 50 нафар талаба қабул қилинади ва қабул жараёни йилига икки марта ташкил қилинади.\nPosted in YangiliklarLeave a Comment on Тошкент давлат иқтисодиёт университети ва Финляндиянинг Турку амалий фанлар университети ҳамкорлигида қўшма таълим дастури очилди\nУстоз ёди барҳаёт\n2021.01.05 19:04 42\nМолия ва бухгалтерия ҳисоби факултети ва Бухгалтерия ҳисоби кафедраси томонидан марҳум фахрий профессор, иқтисод фанлари доктори, Содиқ Вахидовнинг 80 ёшига бағишланган хотира кечаси ўтказилди. Унда университетнинг фахрий профессор-ўқитувчилари, устознинг шогирдлари ва фарзандлари қатнашди.\nХотира тадбирида сўзга чиққанлар устоз олим ҳақидаги илиқ ҳотираларни ёдга олдилар. Устознинг талабчан олимлиги, намунали ҳаёт йўли, меҳрибон раҳбарлиги, оилапарварлиги, ҳар қандай вазиятда холисона ташаббускорлиги, ҳар ишда жонкуярлиги хусусида ҳаётий мисоллар билан сўзлаб берилди. Тўғри сўз ва ҳалолиги билан барчага намуна бўлиб яшаб, ижод этган устознинг ижобий ҳислатлари ёдга олинди. Содиқ Валиевич билан ёнма-ён ишлаган профессор-ўқитувчилар, фарзандлар, шогирдлар устознинг ҳаёти ва илмий ижоди намунали, келажак авлод учун катта мактаб эканлигини, ундан сабоқ олиб яшаш лозимлигини таъкидлаб ўтдилар.\nВоҳидов Содиқ Валиевичнинг шогирдлари, талабалари бугунги кунда республиканинг барча иқтисодий тармоқларида ўз меҳнат фаолиятини олиб бормоқда. Улар меҳнат фаолиятларида эришган ютуқларни, талабчан устоз сабабли эришганликларини билдирган ҳолда ёдда тутишади.\nPosted in YangiliklarLeave a Comment on Устоз ёди барҳаёт\nФинляндиянинг Турку амалий фанлар университети ва Тошкент давлат иқтисодиёт университетининг қўшма дастури очилиш маросими\n2021.01.05 13:06 70\n2021 йил 5 январь куни Тошкент давлат иқтисодиёт университетида Финляндиянинг Турку амалий фанлар университети ва Тошкент давлат иқтисодиёт университетининг “Ахборот технологиялар ва тадбиркорлик” бакалавриат таълим йўналиши бўйича қўшма диплом дастурининг очилиш маросими ўтказилади. Тадбирнинг очилиш маросими 2021 йил 5 январь куни 13:00 да Тошкент давлат иқтисодиёт университетининг 2-сонли ўқув биноси мажлислар залида бўлиб ўтади. Қуйидаги ҳавола орқали учрашувда онлайн иштирок этишингиз мумкин: https://us02web.zoom.us/j/88514611554?pwd=eHJ6Ni80RmxmUXNZdWttZkp2SUdJQT09 Meeting ID: 885 1461 1554 Passcode:144755\nPosted in YangiliklarLeave a Comment on Финляндиянинг Турку амалий фанлар университети ва Тошкент давлат иқтисодиёт университетининг қўшма дастури очилиш маросими


Фото: © Adityamadhav83\nЎзбекистон ва Қозоғистон февраль охиригача ўзбекистонликларга Қозоғистон ҳудуди орқали Самарқандга йўлни анча қисқартиришга имкон берадиган М-39 йўлини ишга тушириш бўйича барча жараёнларни якунламоқчи. Бу ҳақда "Sputnik Узбекистан" нашри мухбирига Қозоғистоннинг Ўзбекистондаги элчиси Ерик Утембаев маълум қилди.\nУнинг айтишича, томонлар барча зарурий ички жараёнларни якунлашган, ўтказиш постларини белгилаб олишган. Бу постлар одамларга қулайлик яратиш мақсадида кунбўйи ишлайди.\n"Аввал постлар фақат кундузи ишлаган, энди улардан иккитаси кунбўйи ишлайди. Асосийси, Ўзбекистон фуқароларининг Қозоғистон чегарасидан ўтиши механизми енгиллаштирилди. Мисол учун, паспортга штамп қўйилмайди. Ўзбекистонликларга Қозоғистон ҳудудига кираётганда махсус миграцион карточкани тўлдириш керак бўлади. Бу оддий бланк бўлиб, у Қозоғистондан чиқаётганда топширилади", деб айтди Қозоғистон элчиси.\nМиграция карточкаси хусусий машиналар ҳайдовчиларига ҳам, автобусларда кетаётган одамларга ҳам тақдим этилади. Ўзбекистонликлардан чегарадан ўтаётганларида ҳеч қандай ҳақ олинмайди, яъни чегарадан ўтиш тўлиқ бепул бўлади.\n"Биз ҳаракатни февраль охиригача йўлга қўямиз. Қозоғистон ўз томонидан барча жараёнларни якунлади, энди буни Ўзбекистон қилишини кутмоқдамиз ва йўл бўйлаб ҳаракатни синхрон равишда очамиз. Бу яхши қадамдир, чунки сайёҳлик оқимини рағбатлантиради", деб таъкидлаб ўтди Утембаев.\nЭслатиб ўтамиз, Қозоғистоннинг Мақтаарал тумани ҳудуди орқали ўтувчи йўл 2006 йилда ёпилган эди. Бу йўл эвазига Тошкентдан Самарқандгача бўлган йўл 24 км гача қисқаради.\nСамарқанд Қозоғистон Ўзбекистон М-39


Бойсунда тадбиркорлар бозор кўчирилишига қарши чиқмоқда (ВИДЕО)\n29 октябр 2020, Тошкент вақти: 04:29\nЎзбекистонда бозор ёпилишига қарши норозиликлар тез-тез бўлиб туради.\nСурхондарё вилоятининг Бойсун шаҳрида 12 май куни тадбиркорлар “Туз бозор” деб ном олган деҳқон ва озиқ-овқат бозорининг бошқа жойга кўчирилишига қаршилик қилишмоқда. Тадбиркорлар гўёки “бозорни бузишга келган бульдозер йўлини” тўсиб, қаршилик қилаётгани видеоси ижтимоий тармоқларда тарқалди.\nТадбиркорларнинг айтишларича, ҳокимият бозорни шаҳар чеккасига кўчиришини билдирган.\n“У ерга ҳеч ким бормайди. Расталар кам, усти ёпилмаган, умуман асфальт йўқ, лой бўлиб ётибди. Ерда сотишга мажбур одамлар”, дейишади тадбиркорлар.\n“Кун уз” нашрининг ёзишича, бу воқеа юзасидан Сурхондарё вилояти ҳокимлиги матбуот хизмати муносабат билдирган.\nҲокимлик матбуот хизматининг билдиришича: “Бойсундаги экскаватор аслида бозорни бузиш учун эмас, балки «Ўзбектелеком» АК вилоят филиали Бойсун телекоммуникация боғланмаси томонидан Алишер Навоий ва Истиқлол кўчалари бўйлаб халқаро оптик толали алоқа кабелини ётқизиш мақсадида бу кўчада қазиш ишларини бажариш учунгина киритилган”.\nЎзбекистонда бозорларнинг ёпилиши ва бошқа жойларга кўчирилиши муносабати билан норозиликлар тез-тез кузатилиб турилади. Жумладан, жорий йилнинг 18 апрелида ҳам Тошкентнинг Қўйлиқ бозорида мана шундай ҳолат кузатилган.